रोजच्या आयुष्यात असे काही प्रसंग घडतात ज्यामुळे बऱ्याचदा आपल्याला अडचणींचा सामना करावा लागतो . त्या वेळी नेमकं काय करावं , कसं व्यक्त व्हावं काहीच सुचेनासं होतं . अशाच परिस्थितीचा सामना ‘मास्टर ब्लास्टर’ सचिन तेंडुलकरला करावा लागला होता . आपल्या मुलामुळे महानायक अमिताभ बच्चन यांच्यासमोर सचिनची फजिती झाली होती . सचिनच्या मुलाने म्हणजेच अर्जुनने असं नेमकं केलं तरी काय , ज्यामुळे त्याची फजिती झाली असाच प्रश्न तुमच्याही मनात घर करतोय ना ? ‘मिड - डे’शी बोलताना त्याने यासंबंधीची एक आठवण सांगितली . ‘त्या वेळी अर्जुन जवळपास दीड वर्षांचा होता . आम्ही ( मी आणि बिग बी ) एका जाहिरातीचं चित्रीकरण करत होतो . त्याचवेळी चित्रीकरणातून मोकळा वेळ मिळाला तेव्हा अर्जुन आमच्या मांडीवर येऊन बसला होता . तो त्यावेळी संत्री खात होता . लहान , गोंडस बाळ असल्यामुळे त्याची धमाल सुरु होती . संत्री खाऊन झाल्यानंतर त्याने मोठ्या चतुराईने बिग बींच्या सदऱ्याला हात पुसले . त्यावेळी काय करावं , कुठे पाहावं हेच मला कळत नव्हतं . त्या प्रसंगी अर्जुनमुळे माझी फजितीच झाली होती’ , असं सचिन म्हणाला . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ आपल्या मुलामुळे अशा प्रसंगाचा सामना करावा लागेल याची कल्पना खुद्द सचिननेही केली नसावी . पण , असेच अनपेक्षित प्रसंग आयुष्यात काही आनंददायी आणि अविस्मरणीय क्षण देऊन जातात हेसुद्धा तितकच खरं . अर्जुनचा हा खोडकरपणा बिग बीही विसरले नसतील . तेव्हा आता त्यांच्याकडूनही अशी कोणती आठवण ऐकायला मिळणार का , याबद्दल चाहते उत्सुक आहेत .


‘चला हवा येऊ द्या’ या झी मराठी वाहिनीवरील कार्यक्रमात कधी हवालदार म्हणून , तर कधी लहान मुलगा म्हणून अभिनेता विनीत भोंडे झळकला . ‘मूर्ती लहान पण किर्ती लहान’ अशी ओळख असणारा विनीत त्यानंतर ‘बिग बॉस मराठी’ या रिअॅलिटी शोमध्ये दिसला . तिथे त्याने कॅप्टन्सची पहिला मान मिळवला . बिग बॉस नंतर आता तो काय करतोय , हा प्रश्न त्याच्या चाहत्यांना पडला होता . या प्रश्नाचे उत्तर आता चाहत्यांना मिळणार आहे . अभिनेता विनीत भोंडे आगामी ‘कळस’ या चित्रपटात झळकणार आहे . या चित्रपटात १९८३ ते १९८५ या काळातली गोष्ट दाखवण्यात येणार असून विनीत महत्त्वपूर्ण भूमिकेत दिसणार आहे . नुकतेच विनीतने या चित्रपटाचे संपूर्ण कथानक वाचले असून त्याला होकार दिला आहे . यामध्ये तो ‘धर्मा’ या महत्वपूर्ण भूमिकेत आहे . याबाबत विनीत म्हणतो , ‘मी चांगल्या सिनेमाच्या शोधात होतो . त्यावेळी या चित्रपटाचे लेखक आशिष निनगुरकर , दिग्दर्शक रोहन सातघरे व कॅमेरामन योगेश अंधारे यांची भेट झाली . त्यावेळी त्यांनी ‘कळस’ या सिनेमाची गोष्ट मला ऐकवली . ती गोष्ट ऐकून मी काही काळ थक्क झालो . हा सिनेमा माझ्यासाठीच आहे असे मला वाटले . मी या सिनेमातील माझ्या पात्राच्या प्रेमात पडलो आणि या भूमिकेसाठी लगेचच तयारी सुरु केली . ’ Photo : रणवीर - आलियाच्या ‘गली बॉय’चा फर्स्ट लूक पोस्टर अहमदनगर व औरंगाबाद जिल्ह्यात या चित्रपटाचे चित्रीकरण होणार आहे . ‘कळस’ या सिनेमाचे दिग्दर्शन रोहन सातघरे करत असून लेखन आशिष निनगुरकर यांचे आहे . लवकरच या सिनेमाचे चित्रीकरण सुरु होणार असून इतर कलाकारांची नावे अद्याप गुलदस्त्यातच आहेत .


महाराष्ट्राच्या सुनीत जाधवने सलग दुसऱ्यांदा ‘भारत श्री’ शरीरसौष्ठव स्पध्रेत जेतेपदाचा चषक उंचावला . क्षणाक्षणाला उत्कंठा वाढवणाऱ्या अंतिम फेरीत सुनीतने संभाव्य विजेत्या राम निवास , जावेद अली खान , बी . महेश्वरन आणि सबरे सिंग यांना धक्का देत ‘चॅम्पियन ऑफ चॅम्पियन्सचा’ किताब पटकावला . सुनीतने गेल्याच आठवडय़ात सलग चौथ्यांदा ‘महाराष्ट्र श्री’वरही कब्जा केला होता . महिला शरीरसौष्ठव स्पध्रेत मणिपूरच्या सरिता थिंगबजम सलग दुसऱ्यांदा ‘मिस इंडिया’चा बहुमान पटकावला , तर फिजिक स्पोर्टस् प्रकारात संजना आणि सुमित बॅनर्जीने सुवर्ण यश मिळवले . दहा गटांतील विजेत्यांमध्ये झालेल्या चॅम्पियन्स ऑफ चॅम्पियन्सच्या लढतीत सर्वाच्या नजरा गतविजेत्या सुनीतसह राम निवास , जावेद अली खान , महेश्वरन आणि सबरे सिंगवर लागल्या होत्या . नियमित सात पोजेसनंतर पंचांनी सुनीत आणि राम निवासचे गुण समान झाल्यामुळे दोघांमध्ये कम्पेरिझन मागितली आणि निर्णय सुनीतच्या बाजूने दिला . रेल्वेच्या खेळाडूंनी सांघिक गटात जेतेपद पटकावले . त्यांनी ८५ गुण मिळवीत सांघिक विजेतेपदाला गवसणी घातली . महाराष्ट्राने दोन सुवर्णासह दोन रौप्य जिंकले आणि सेना दलाने २ सुवर्ण आणि ४ कांस्य जिंकत ४५ गुण मिळवले . या दोन्ही संघांची गुणसंख्या समान झाल्यामुळे दोघांना संयुक्त सांघिक उपविजेत्याचा मान देण्यात आला . फिजीकगटातील पुरुष विभागात गतविजेता महाराष्ट्राचा मनोहर पाटील यावेळी चक्क चौथ्या क्रमांकावर फेकला गेला , तर उपविजेता निलेश बोंबलेला यंदाही सुवर्णपदकाने हुलकावणी दिली . बंगालचा सुमीत बॅनर्जी फिजीक स्पोर्ट्सचा विजेता ठरला . महिला गटातही महाराष्ट्राला उपविजेतेपदच मिळविता आले . महाराष्ट्राच्या हरलीन सेठीला नमवत उत्तर प्रदेशच्या संजनाने सुवर्ण पदकावर आपले नाव कोरले . महिलांच्या शरीरसौष्ठव स्पध्रेत मणिपूरच्या सरिता देवीने पुन्हा मिस इंडिया होण्याचा बहुमान संपादला . दिल्लीची ममोता यमनम दुसरी आली . महाराष्ट्राच्या कांची अडवाणी आणि लीला फड यांना चौथ्या आणि पाचव्या क्रमांकावरच राहावे लागले . त्यामुळे या गटात राज्याला एकही पदक मिळाले नाही . गटवार निकाल मलिक ( सेनादल ) ; ८५ किलो : १ . दयानंद सिंग ( सेनादल ) , २ . प्रीतम चौगुले ( रेल्वे ) , ३ . श्रीकांत सोम ( उत्तर प्रदेश ) ; ९० किलो : १ . सुनीत जाधव ( महाराष्ट्र ) , २ . सागर जाधव ( रेल्वे ) , ३ . राजेंद्रन मणी ( तामिळनाडू ) ; ९० ते १०० किलो : १ . राम निवास ( रेल्वे ) , २ . किरण पाटील ( रेल्वे ) , ३ . एस . के . शुक्ला ( सेनादल ) ; १०० किलोवरील : १ . जावेद अली खान ( रेल्वे ) , २ . झुबेर शेख ( महाराष्ट्र ) , ३ . पवन कुमार ( गुजरात ) .


शंभर मीटर शर्यतीतील बेताज बादशहा जमैकाचा उसेन बोल्ट जागतिक ॲथलेटिक्स स्पर्धेनंतर स्पर्धात्मक ॲथलेटिक्समधून निवृत्त होत आहे . पाच वर्षांपूर्वी पाच ऑगस्टलाच बोल्टने लंडनच्या ऑलिंपिक स्टेडियममध्ये ऑलिंपिक शंभर मीटर शर्यत जिंकली होती . पुन्हा याच स्टेडियममध्ये वेगवान धावपटूचा किताब मिळवून कारकिर्दीचा सुखद शेवट करण्यास बोल्ट सज्ज आहे . बोल्ट या शर्यतीनंतर निवृत्त होईल . तेव्हा प्रतिस्पर्धी धावक सुटकेचा निश्वास टाकतील . पण , पुन्हा दुसरा बोल्ट उदयास येईपर्यंत शंभर मीटर शर्यतीचे वलय हरवलेले असेल यात शंका नाही . बोल्ट रिले शर्यतीतही धावणार असल्याने १२ ऑगस्ट रोजी होणारी ४ बाय १०० मीटर रिले शर्यत त्याच्या कारकिर्दीतील अखेरची शर्यत असेल . नेहमीप्रमाणे यावेळेही बोल्टला जमैकन सहकारी आणि अमेरिकन प्रतिस्पर्ध्यांचे कडवे आव्हान आहे . सहभागी होणाऱ्या एकूण ६६ स्पर्धकांपैकी अकरा धावपटूंनी यंदा दहा सेकंदाच्या आत वेळ नोंदवली असून त्यात बोल्ट ( ९ . ९५ सेकंद ) अमेरिकेच्या जस्टिन गॅटलीन सोबत संयुक्तपणे पाचवा आहे . प्रमुख प्रतिस्पर्धी ( मोसमातील सर्वोत्तम कामगिरीनुसार ) ख्रिस्तीयन कोलमन ( अमेरिका ) ९ . ८२ सेकंद योहान ब्लेक ( जमैका ) ९ . ९० सेकंद अकानी सिम्बिने ( द . आफ्रिका ) ९ . ९२ सेकंद ख्रिस्तोफर बेलचर ( अमेरिका ) ९ . ९३ सेकंद जस्टिन गॅटलीन ( अमेरिका ) ९ . ९५ सेकंद थांडो रोटो ( दक्षिण आफ्रिका ) ९ . ९५ सेकंद आंद्रे दी ग्रासी ( कॅनडा ) १० . ०१ सेकंद शंभर मीटरचा कार्यक्रम ४ ऑगस्ट - पात्रता फेरी - रात्री ११ . ३० - प्राथमिक फेरी ( हिट ) पहाटे १२ . ५० ( ५ ऑगस्ट ) ५ ऑगस्ट - उपांत्य फेरी - रात्री ११ . ३५ - अंतिम फेरी - पहाटे २ . १५ ( ६ ऑगस्ट ) ( सर्व वेळा - भारतीय वेळेनुसार )


ओडेन्से ( डेन्मार्क ) : डेन्मार्क खुल्या बॅडमिंटन स्पर्धेमध्ये भारताच्या आव्हानाची धुरा ऑलिम्पिक पदकविजेत्या पी . व्ही . सिंधू आणि सायना नेहवाल यांच्यावर असेल . या स्पर्धेसाठी सिंधूला तृतीय मानांकन देण्यात आले असून , सायनाला मानांकन मिळालेले नाही . स्पर्धेच्या प्रारंभी सिंधूचा सामना अमेरिकेच्या बिवेन झ्ॉँग हिच्याशी तर सायनाचा सामना हाँगकाँगच्या चेऊंग नगानशी होणार आहे . पुरुष एकेरीमध्ये भारताच्या किदम्बी श्रीकांत याला स्पर्धेसाठी सातवे मानांकन देण्यात आले आहे . साईप्रणीतचा सामना चीनच्या हुआंग युशिआंगशी होणार आहे , तर भारताच्या समीर वर्माला प्रारंभीच चीनच्या तृतीय मानांकीत शी युकीचा तर एच . एस . प्रणॉयला कोरियाच्या सोन वॅन हो याच्याशी मुकाबला करावा लागणार असल्याने त्यांच्यासाठी पहिलीच लढत अतिशय आव्हानात्मक ठरणार आहे . दुहेरीत भारताच्या मनू अत्री - बी . सुमीत रेड्डी जोडीला डेन्मार्कच्या किम अॅस्ट्रप आणि अँड्रेस स्कारूप रासमुसेन यांच्याशी झुंजावे लागणार आहे . अश्विनी आणि सात्त्विकसाईराज रँकीरेड्डी यांना कोरियाच्या सीओ सेऊंग जे आणि चाए युजुंग यांच्याशी मिश्र दुहेरीत तर पोनप्पा आणि एन . सिक्की रेड्डी यांना अमेरिकेच्या एरियल ली आणि सिडनी ली यांच्याशी महिला दुहेरीत संघर्ष करावा लागणार आहे .


५००व्या गोलची नोंद ; व्हॅलेन्सियाचा बार्सिलोनावर २ - १ असा विजय ; जेतेपदासाठी चुरस बार्सिलोनाचा अव्वल आघाडीपटू लिओनेल मेस्सीने कारकीर्दीतील ५००व्या गोलची नोंद केली , परंतु क्लबच्या पराभवामुळे त्याचा हा विक्रम झाकोळला गेला . रविवारी मध्यरात्री झालेल्या ला लिगा फुटबॉल स्पध्रेच्या लढतीत बार्सिलोनाला व्हॅलेन्सियाकडून पराभव पत्करावा लागला . बार्सिलोनाच्या इव्हान रॅकिटीकचा स्वयंगोल आणि सँटी मिनाच्या निर्णायक गोलने व्हॅलेन्सियाला २ - १ असा विजय मिळवून दिला . सर्व स्पर्धामधील मागील पाच लढतींतील बार्सिलोनाचा हा चौथा पराभव ठरला आहे . बार्सिलोनाच्या या पराभवाच्या मालिकेमुळे ला लिगा स्पध्रेच्या जेतेपदाच्या शर्यतीत रंजकता आणली आहे . जेतेपदाच्या दावेदारांपैकी एक अॅटलेटिको माद्रिदने रविवारी ग्रॅनाडावर ३ - ० असा विजय मिळवून ७६ गुणांसह बार्सिलोनाशी बरोबरी साधली आहे . रिअल माद्रिद अवघ्या एका गुणाच्या फरकाने तिसऱ्या स्थानावर आहे . दोन महिन्यांपूर्वी कॅम्प नाऊ येथे बार्सिलोनाने ७ - ० अशा फरकाने व्हॅलेन्सियावर दणदणीत विजयाची नोंद केली होती . त्याचा वचपा व्हॅलेन्सियाने रविवारी काढला . २६व्या मिनिटाला बार्सिलोनाच्या रॅकिटीकच्या स्वयंगोलने व्हॅलेन्सियाला १ - ० अशी आघाडी मिळवून दिली . त्यात ४५ व्या मिनिटाला मिनाने भर घालत पहिल्या सत्रात व्हॅलेन्सियाला २ - ० असे आघाडीवर ठेवले . दुसऱ्या सत्रात बार्सिलोनाकडून जोरदार आक्रमण झाले , परंतु त्याला तितक्याच ताकदीने व्हॅलेन्सियाच्या बचावफळीने उत्तर दिले . ६३व्या मिनिटाला मेस्सीने ही बचावफळी भेदली आणि पाच सामन्यांतील गोल दुष्काळही संपवला . मेस्सीच्या या गोलने बार्सिलोनाने गोलफरक १ - २ असा कमी केला , परंतु त्यांना पराभव टाळण्यात अपयश आले . व्हॅलेन्सियाने सावध खेळ करत आघाडी कायम राखत विजय निश्चित केला . अखेरचे पाचही सामने जिंकून क्लब जेतेपद राखण्यात यशस्वी ठरेल . क्लबला सध्या नशिबाची साथ मिळत नाही . अशा परिस्थितीचा निडरपणे सामना करणाऱ्या खेळाडूंचे अभिनंदन करू इच्छितो . गुणांचे अंतर कमी झाल्यामुळे आव्हानही वाढले आहेत . आमचा स्वतःवर विश्वास आहे . – लुइस एन्रिक , बार्सिलोनाचे प्रशिक्षक ०३ः ला लिगा फुटबॉल स्पध्रेत २००३ सालानंतर सलग तीन सामने पराभूत होण्याची बार्सिलोनाची ही पहिलीच वेळ आहे . ५०० : लिओनेल मेस्सीने या लढतीत ५००व्या आंतरराष्ट्रीय गोलची नोंद केली . यापैकी ४५० गोल त्याने बार्सिलोनासाठी , तर ५० गोल अर्जेटिनासाठी केले आहेत .


सॅमसंगच्या बहुप्रतिक्षीत अशा सॅमसंग गॅलक्सी एस ८ आणि सॅमसंग गॅलक्सी एस ८ प्लस हे दोन्ही फोन बुधवारी अमेरिकेत लाँच करण्यात आले . गेल्या काही दिवसांमध्ये सॅमसंगची बाजारावरील पकड काहीशी निसरडी होत चालली आहेत . त्यातून गेल्याचवर्षी सॅमसंगने लाँच केलेल्या गॅलक्सी नोट ७ मुळे सॅमसंगची चांगलीच नाचक्की झाली होती , म्हणूनच हा फोन कंपनीला तारू शकतो अशी आशा कंपनीला आहे . हे दोन्ही फोन अँड्रॉईड ७ . ० नॉगट वर आधारित असणार असतील . सॅमसंग गॅलक्सी एस - ८ ५ . ८ इंचाचा डिस्प्ले देण्यात आला आहे तर एस - ८ प्लसमध्ये ६ . २ इंचाचा डिस्प्ले देण्यात आला आहे . या स्मार्टफोनचे कर्व्ह्ड एज देण्यात आले आहेत . मागील वर्षी लाँच करण्यात आलेल्या एस ७ या सॅमसंगच्या सिरिजशी या फोनच्या कव्हर्ड एज मिळत्या - जुळत्या आहेत . या स्मार्टफोनमध्ये होम बटण नाही , पण त्याऐवजी इनव्हिजिबल होम बटण देण्यात आलं आहे . मिडनाइट ब्लॅक , ऑर्चिड ग्रे , आर्कटिक सिल्वर , कोरल ब्लू , मॅपल गोल्ड अशा पाच रंगात हा फोन उपलब्ध आहे . गॅलक्सी एस - ८ आणि एस - ८ प्लस २१ एप्रिल पासून विक्रीसाठी उपलब्ध होणार आहे . अमेरिकेत २१ एप्रिलपासून हा फोन उपलब्ध होईल याचवेळी तो भारतातही तो विक्रीसाठी उपलब्ध होईल अशी चर्चा आहे . गॅलक्सी एस - ८ ची किंमत ५५ , ००० तर गॅलक्सी एस - ८ प्लसची किंमत ६५ , ००० च्या आसपास असल्याचे म्हटले जात आहे . गेल्या काही दिवसांमध्ये सॅमसंगची बाजारावरील पकड ढिली झाली होती . नव्या फोनमुळे बाजारात आपण आपले स्थान निर्माण करू शकू असा विश्वास कंपनीला वाटत आहे . मागील वर्षी गॅलक्सी नोट ७ च्या बॅटरीमध्ये समस्या निर्माण झाल्यामुळे सर्व स्मार्टफोन परत मागवण्यात आले होते . बॅटरीमध्ये तांत्रिक त्रुटी राहून गेल्याने नोट ७ चा स्फोट होऊ लागला होता . यामुळेच कंपनीला अब्जावधीचे नुकसान झाले होते . आता सॅमसंगने लाँच केलेले हे फोन ग्राहकांच्या पसंतीस उतरून गुणवत्तेची परीक्षा पास होईल की नाही याकडे सर्वांचे लक्ष लागले आहे .


- दिलीप ठाकूर चित्रपट स्टुडिओ म्हणजे फक्त चित्रीकरणाची जागा ही झाली सरळ साधी ओळख अथवा व्याख्या . पण चित्रपट स्टुडिओ म्हणजे असंख्य कला , अमर्याद मेहनत , स्वप्ननगरी , फॅशन फंडा , विविध स्तरावरचे तंत्रज्ञान , आशा - निराशेचा लपंडाव , विविध प्रकारच्या भावना असे बरेच काही या वास्तूत दडलेले , गुंतलेले आणि गुरफटलेले असतेच . म्हणून तर स्टुडिओला भीषण आग लागल्याची घटना हे फक्त आणि फक्त त्या वास्तूचेच नुकसान नसते तर ते विविध स्तरावरचे भावनिक नुकसान देखील असते . कलाकार , तंत्रज्ञ , कामगार आणि अगदी चित्रपट चाहते असे ते सर्वांचेच असते . या सगळ्यांनाच त्या आगीच्या झळा लागतात . आर . के . स्टुडिओच्या सेट क्रमांक एकला लागलेली भीषण आग तशीच दुर्दैवी व दुःखद ! अधूनमधून अशा लहान मोठ्या स्टुडिओत अशाच कमी - अधिक प्रमाणात आग लागते . “टीपू सुल्तान ” मालिकेच्या सेटला आग लागली तेव्हा काही जण दुर्दैवाने होरपळून मृत्यू पावले . संजय खान भाजल्याच्या खुणा त्याच्या चेहर्यावर व हातावर आजही कायम आहेत . इतरही अनेकांना कायमचे अपंगत्व आले . तेव्हाच चित्रपट स्टुडिओत आगप्रतिबंधक व्यवस्था करण्यात यावी . सेट उभारतानाच विद्युतीकरण तपासून घ्यावे असे म्हटले गेले . त्याची किती व कशी अंमलबजावणी होतेय याची फारशी कधी दखल घेतली जात नाही . एखादी आग लागून मोठे नुकसान झाले की , या गोष्टींवर चर्चा होते इतकेच . चित्रपट स्टुडिओतील कारभारावर इतर वेळेस “फोकस” टाकला जात असताना तेथे होणारे चकाचक मुहूर्त , काही भव्य खर्चिक सेट , चित्रीकरणातील गंमती जमती , ग्लॅमर , गॉसिप्स , कधी एखादी पार्टी हेच उजळते . त्यामुळेच या स्टुडिओची खरी ओळख होत नाही . शूटिंगची मोठी जागा एवढाच त्याचा विचार होतो . ते या वास्तूवर अन्याय करणारे आहे . शांताराम यांचा राजकमल कलामंदिर ( परेल ) , कमाल अमरोहींचा कमालिस्तान ( महाकाली ) , शशधर मुखर्जीचा फिल्मीस्थान ( गोरेगाव ) व फिल्मालय ( आंबोली ) तसेच रामानंद सागर , शक्ती सामंता , एफ . सी . मेहरा , आत्माराम व प्रमोद चक्रवर्ती या पाच निर्मात्यांचा नटराज ( अंधेरी पूर्व ) असे स्टुडिओ म्हणजे चित्रपटांवर माध्यम आणि व्यवसाय म्हणून असलेल्या अतूट प्रेमातूनच उभे राहिले . त्यात हिमांशू रॉय , भगवानदादा यांच्याही स्टुडिओची नावे सांगता येतील . आपला स्टुडिओ म्हणजे एक प्रकारचे श्रध्दास्थानच . म्हणूनच तर ‘आर के’ , ‘राजकमल’ , ‘नटराज’ स्टुडिओतील श्रीगणेशोसत्व नेहमीच महत्त्वाचा राहिलाय . ‘आर के’ तर गणेशोत्सव , होळी , दिवाळी अशा सणांसाठीही ओळखला गेला . सिटींग , शूटिंग , डबिंग , मिक्सिंग या पलिकडे जाऊन हे सगळेच असते . स्टुडिओत प्रत्यक्ष गेल्यावर ही बहुरंगी वैशिष्ट्ये किंवा संस्कृती लक्षात येत जाते आणि या क्षेत्राची खोली समजत जाते . चित्रपट स्टुडिओ म्हणजे केवळ उंचच उंच भिंती आणि तेथे सेट लावा , सेट काढा इतकेच काही नसते हे दीर्घकालीन सत्य अनुभवण्यास येते . चित्रपट स्टुडिओची गोष्ट हा आठवणी , साठवणी यांचा भावूक प्रकार आहे . विशेषतः ‘कलेसाठी कला’ अशा काळात म्हणजे पन्नास - साठच्या दशकात हे जुने स्टुडिओ उभे राहिलेत . त्या काळात प्रामुख्याने स्टुडिओत महालापासून गावापर्यंत आणि वस्तीपासून स्वप्नघरापर्यंत कशाचीही सेट लावला जाई . राज कपूरच्या दिग्दर्शनातील ‘आवारा’ , ‘बरसात’पासून ‘प्रेम रोग’ , ‘राम तेरी गंगा मैली’पर्यंत कोणत्याही चित्रपटात भव्य सेट व कमालीचे विविधतापूर्ण दृश्य हमखास दिसतात यावरून स्टुडिओचे वेगळ्या अर्थाने मोठेपण स्पष्ट होते . राज कपूरच्या निधनानंतरच्या ‘आर के’च्या हीना ( दिग्दर्शक - रणधीर कपूर ) , ‘प्रेम ग्रंथ’ ( दिग्दर्शक - राजीव कपूर ) , ‘आ अब लौट चले’ ( दिग्दर्शक - ऋषि कपूर ) या चित्रपटातही मोठ्या सेटचा प्रत्यय येतो . इतरही अनेक निर्माता - दिग्दर्शकांनी ‘आर के’त मोठे सेट लावले . मनमोहन देसाई यांचा तर हा अतिशय आवडता स्टुडिओ . त्यामुळे त्यांनी येथे आपल्या अनेक चित्रपटांचे चित्रीकरण केले . अमिताभ व माधुरी दीक्षितला पहिल्यांदाच एकत्र आणणार्या टीनू आनंद दिग्दर्शित ‘शिनाख्त’ च्या मुहूर्त दृश्यासाठीचा मालगाडीच्या डब्याचा लागलेला सेट आजही स्पष्ट आठवतोय . माधुरीच्या कारकिर्दीचा तो सुरुवातीचा काळ होता . दुर्दैवाने हा चित्रपट मुहूर्तालाच बंद पडला . ‘आर के’चे मिनी थिएटर , तेथे पाहिलेला ‘हीना’ , त्यानंतरची ‘आर के’ उंचीची पार्टी , ‘आर के’च्या फिल्मसाठी वेळोवेळी वापरण्यात येणारे कपडे , सौंदर्य प्रसाधनं यासाठीची जागा ( गोडाऊन कसे म्हणायचे ? ) तेथील मेकअप रुम वगैरे बरेच काही येथे होते . जुन्या काळातील स्टुडिओत हे असेच अनेक रंग आणि त्यासह अनेकांच्या आठवणी असायच्या . कधी माणुसकी , चांगुलपणाच्या आठवणी तर कधी फिल्मी , व्यवहारी आठवणी देखील . चित्रपटाच्या जगात सगळ्याच गोष्टी सरळमार्गी शक्यच नसते . माणसे तितक्या प्रवृत्ती . चित्रपट जगतातील माणसे तर आणखीनच कुतूहल निर्माण करणारी . पण अशा सगळ्यांनाच स्टुडिओला लागलेल्या आगीच्या झळा लागतात . वेदना होतात . कारण कोणत्याही प्रकारचे संकट माणसामाणसात भेदभाव करत नाही… आग तर सगळ्यानाच सारखीच भाजून काढते . ती आग स्टुडिओच्या केवळ भिंती वा लाकडी सामान खाक करत नसते तर अनेकांच्या आठवणी , भावना यांनाही त्याची तीव्र झळ पोहचवते . ती दिसत नाही म्हणूनच त्याचे चटके कोणाला सांगता येत नाहीत… .


रिलायन्स जिओने काही महिन्यांपूर्वी बाजारात दाखल होत स्वतःचे स्थान निर्माण केले . त्यानंतर मोफत असणारा फिचर फोन लाँच करत जिओने पुन्हा एकदा ग्राहकांना धक्का दिला आणि आता जिओने आपले नवीन रिचार्ज प्लॅन जाहीर करत ग्राहकांना आणखी एक खूशखबर दिली आहे . जिओने नुकताच आपल्या विविध प्लॅन्समध्ये बदल केला असून काही जुने प्लॅन्स बंद करण्यात आल्याचेही कंपनीकडून सांगण्यात आले आहे . याबरोबरच ग्राहकांना मिळणाऱ्या इंटरनेट स्पीडमध्येही बदल करण्यात आला आहे . हाय स्पीड डेटाचे लिमिट संपल्यानंतर त्यानंतर मिळणारा स्पीड जिओने आणखी कमी केला आहे . त्यामुळे ग्राहकांना इंटरनेट वापरणे काहीसे अवघड होऊ शकते . ५२ रुपयांचे रिचार्ज – हा जिओचा सर्वात लहान रिचार्ज असून त्याची व्हॅलिडीटी ७ दिवस इतकी ठेवण्यात आली आहे . यामध्ये ७ दिवसांसाठी अनलिमिटेड इंटरनेट आणि अनलिमिटेड कॉलिंग मिळणार आहे . मात्र यामध्ये हायस्पीडचा केवळ १५० एमबीचा डेटा मिळणार आहे . म्हणजे ७ दिवसात एकूण १ जीबी आणि ५ एमबी इतका डेटा मिळेल . त्यानंतर मिळणाऱ्या डेटाचा स्पीड कमी असेल . ९८ रुपयांचे रिचार्ज – हा प्लॅन १४ दिवस व्हॅलिडीटी असणारा आहे . यामध्ये १४ दिवसांसाठी अनलिमिटेड इंटरनेट आणि अनलिमिटेड कॉलिंग मिळणार आहे . यातही रोज हाय स्पीडचा १५० एमबी डेटा वापरता येईल त्यानंतर इंटरनेटचा स्पीड कमी होईल . म्हणजे ७ दिवसांसाठी २ जीबी आणि १० एमबी डेटा मिळणार आहे . १४९ रुपयांचे रिचार्ज – या प्लॅनची व्हॅलिडीटी २८ दिवस इतकी ठेवण्यात आली आहे . यामध्ये २८ दिवसांसाठी अनलिमिटेड इंटरनेट आणि अनलिमिटेड कॉलिंग मिळणार आहे . मात्र यामध्ये हायस्पीडचा रोज केवळ १५० एमबीचा डेटा मिळणार आहे . म्हणजे २८ दिवसात एकूण ४ जीबी आणि २० एमबी इतका डेटा मिळेल . त्यानंतर मिळणाऱ्या डेटाचा स्पीड कमी असेल . ३९९ रुपयांचे रिचार्ज – हा प्लॅन ७० दिवस व्हॅलिडीटी असणारा आहे . यामध्ये ७० दिवसांसाठी अनलिमिटेड इंटरनेट आणि अनलिमिटेड कॉलिंग मिळणार आहे . यात रोज हाय स्पीडचा १ जीबी डेटा वापरता येईल त्यानंतर इंटरनेटचा स्पीड कमी होईल . ४५९ रुपयांचे रिचार्ज – यामध्ये ग्राहकांना ८४ दिवसांसाठी अनलिमीटेड डेटा आणि कॉलिंगची सुविधा देण्यात आली आहे . ८४ दिवस रो १ जीबी डेटा चांगल्या स्पीडने वापरता येईल . त्यानंतर इंटरनेटचा स्पीड कमी होईल . ५०९ रुपयांचे रिचार्ज – यामध्ये ४९ दिवसांसाठी अनलिमिटेड इंटरनेट आणि कॉलिंगची सुविधा देण्यात आली आहे . त्यात ४९ दिवसांसाठी रोज २ जीबी डेटा देण्यात येईल , जो स्पीडने असेल २ जीबीचा वापर झाल्यानंतर इंटरनेटचा स्पीड कमी होईल . हा स्पीड ६४ kbps इतका होईल . मात्र इंटरनेट अनलिमिटेड सुरु राहील . ९९९ रुपयांचे रिचार्ज – या प्लॅनची व्हॅलिडीटी ९० दिवस इतकी ठेवण्यात आली आहे . यामध्येही अनलिमीटेड इंटरनेट आणि कॉलिंग देण्यात आले आहे . ग्राहकांना यामध्ये ६० जीबी डेटा मिळणार आहे . हा डेटा संपल्यानंतर इंटरनेटचा स्पीड ६४ kbps इतका होईल . १९९९ रुपयांचे रिचार्ज – यामध्ये ग्राहकांना १८० दिवसांसाठी अनलिमीटेड डेटा आणि कॉलिंगची सुविधा देण्यात आली आहे . यामध्ये १२५ जीबी डेटा देण्यात आला आहे . १२५ जीबी डेटा संपल्यानंतर इंटरनेटचा स्पीड ६४ kbps कमी होईल . ४९९९ रुपयांचे रिचार्ज – या प्लॅनची व्हॅलिडीटी ३६० दिवस म्हणजेच १ वर्ष इतकी ठेवण्यात आली आहे . यामध्येही अनलिमीटेड इंटरनेट आणि कॉलिंग देण्यात आले आहे . ग्राहकांना यामध्ये ३५० जीबी डेटा मिळणार आहे . हा डेटा संपल्यानंतर इंटरनेटचा स्पीड ६४ kbps इतका होईल .


तुम्ही अद्याप तुमचे आधारकार्ड मोबाईल क्रमांकाशी लिंक केले नसेल तर तुम्हाला दिलासा देणारी बातमी आहे . मुख्य न्यायाधीश दीपक मिश्रा यांच्या नेतृत्वाखालील पाच सदस्यांच्या संसदीय समितीने आधारकार्ड मोबाईल क्रमांकाशी लिंक करण्यासंदर्भात आज एक महत्वपूर्ण निर्णय दिला . आधारकार्ड मोबाईल क्रमांकाशी लिंक करण्याची शेवटची तारीख ६ फ्रेब्रुवारी २०१८ वरून वाढवून ३१ मार्च २०१८ करण्यात आली आहे . दरम्यान , ८ डिसेंबरला सरकारने आधारला पॅन कार्डशी लिंक करण्याची अखेरची मुदत वाढवून ती ३१ मार्च २०१८ केली आहे . गुरूवारीच केंद्र सरकारने बँक खात्याशी आधार कार्ड आणि पॅन कार्ड लिंक करण्याची ३१ डिसेंबरची मुदत मागे घेतली . अर्थमंत्रालयाच्या महसूल विभागाने यासंबंधीचे परिपत्रक काढले असून पुढील मुदत चर्चेअंती ठरवण्यात येईल असे सांगण्यात आले आहे . या निर्णयामुळे लाखो लोकांना दिलासा मिळाला आहे . जाणून घ्या कशाप्रकारे आधारकार्ड मोबाईल क्रमांकाशी लिंक करता येईल तुमचे सीमकार्ड ज्या कंपनीचे असेल त्या कंपनीच्या मोबाईल गॅलरीला भेट द्या . तिथे तुमच्या अंगठ्याचे ठसे घेऊन तुमचा मोबाईल क्रमांक आधार कार्डशी लिंक करुन देण्यात येईल . जर तुम्ही वापरत असलेला क्रमांक तुमच्या नावावर नसेल तर ज्याच्या नावावर ते सीमकार्ड आहे त्यांना गॅलरीत सोबत नेऊन फिंगरफ्रिंटच्या सहाय्याने आधारकार्ड मोबाईल क्रमांकाशी लिंक करुन घ्यावे त्यानंतर तुम्हाला रि - व्हेरिफिकेशनसाठीची माहिती द्यावी लागेल . ती माहिती दिल्यानंतर तुमच्या क्रमांकावर एक ओटीपी येईल . तो ओटीपी तुम्हाला मदत करणाऱ्या त्या एक्झीक्युटीव्हला सांगावा . ते तुमचा ओटीपी सिस्टीमध्ये व्हेरिफाईड करतील . त्यानंतर २४ तासांनी सर्व्हिस प्रोव्हायडर तुमचा नंबर व्हेरिफाय करतात . कंपनीकडून व्हेरिफिकेशन पूर्ण झाल्यानंतर तुमच्या क्रमांकावर एक व्हेरिफिकेशन नंबर पाठवण्यात येईल ज्याला तीन तासात उत्तर देणे बंधनकारक असते . या व्हेरिफिकेशन मेसेजला उत्तर देण्यासाठी RV < स्पेस > Y लिहून १२३४५ वर पाठवावा लागेल . त्यानंतर तुमचे आधारकार्ड मोबाईल क्रमांकाशी लिंक होईल .


प्रत्येकाला कोणत्याही भीतीविना त्याच्या मित्र - मैत्रिणींशी किंवा इतर व्यक्तींशी विचार मांडण्याचा अधिकार असला पाहिजे . अशा वक्तव्यांवर टीका करण्यापासून , त्यांचं ट्रायल करण्यापासून आपण लांब राहिलं पाहिजे असं मत अभिनेते आशुतोष राणा यांनी ज्येष्ठ अभिनेते नसीरुद्दीन शाह यांच्या वक्तव्यावर मांडलं आहे . काही दिवसांपूर्वी बुलंदशहर येथे गोहत्याच्या अफवेवरुन हिंसाचार झाला होता . यावरुन नसीरूद्दीन शाह यांनी केलेल्या वक्तव्यावरुन मोठा वाद निर्माण झाला होता . आशुतोष राणा यांच्यासोबतच दिग्दर्शक मधुर भांडारकर यांनीही शाह यांची पाठराखण केली आहे . ‘प्रत्येकाला बोलण्याचा अधिकार आहे . आपण लोकशाही असलेल्या देशात राहतो . त्यामुळे कोणाला घाबरण्याचं कारण नाही . नसीरुद्दीन यांनी त्यांना जे वाटतं ते सांगितलं , ’ असं भांडारकर म्हणाले . काय आहे प्रकरण ? काही दिवसांपूर्वी एका मुलाखतील शाह यांनी काही ठिकाणी एका पोलीस निरीक्षकाच्या मृत्यूपेक्षा गायीच्या मृत्यूस महत्व दिले जात असल्याचे म्हटले होते . या मुलाखतीचा व्हिडिओ सोशल मीडियावर व्हायरल झाला होता . एका पोलीस निरीक्षकाच्या मृत्यू ऐवजी गायीच्या मृत्यूला महत्व दिले जात आहे . अशा परिस्थितीत मला माझ्या मुलांची काळजी वाटत आहे . देशाच्या वातावरणात मोठ्याप्रमाणात विष पसरले असल्याचे त्यात शाह यांनी म्हटले होते . ‘देशातील हे वातावरण पाहता मला माझ्या मुलाची चिंता वाटते . कारण त्यांचा कोणता धर्म नाहीये . आम्ही आमच्या मुलांना धर्माची शिकवण दिली नाही . कारण चांगलं किंवा वाईट याचं धर्माशी काही देणंघेणं नाही असं मला वाटतं . काय योग्य , काय अयोग्य हे माझ्या मुलांना मी शिकवलं आहे . उद्या माझ्या मुलांना एखाद्या जमावाने घेरलं आणि तुमचा धर्म कोणता असं विचारलं तर ते काय उत्तर देणार याची मला चिंता वाटते . कारण त्यांच्याकडे कोणतंच उत्तर नसेल , ’ असं ते म्हणाले होते .


टिब्लीसी ( जॉर्जिया ) - विदित गुजराथी आणि एस . पी . सेतुरामन यांची विश्वकरंडक बुद्धिबळ स्पर्धेतील झुंजार वाटचाल तिसऱ्या फेरीत खंडित झाली . विदीत ( २७०२ ) व चीनचा डींग लिरेन ( २७७१ ) यांच्यात दोन पारंपरिक डावांत गुणांची बरोबरी झाली . त्यामुळे जलद पद्धतीचे टायब्रेक डाव झाले . त्यात २५ मिनिटांचा निर्धारित वेळ व त्यात चालीगणिक दहा सेकंदांची भर असे स्वरूप होते . पहिला टायब्रेक डाव ४७ चालींत बरोबरीत सुटला . मात्र लिरेनने दुसऱ्या डावात पांढऱ्या मोहऱ्यांसह ३८ चालींत विजय मिळवीत चौथ्या फेरीतील प्रवेश नक्की केला . अनिश गिरीसारख्या ( २७७७ ) कसलेल्या तसेच मातब्बर प्रतिस्पर्ध्याविरुद्ध सेतुरामनने ( २६१७ ) आपल्या जिगरबाज तसेच लढाऊ वृत्तीचे प्रदर्शन कायम ठेवले . पहिला टायब्रेक डाव गिरीने ६६ चालींत जिंकला . मात्र परतीच्या डावात सेतुने पांढऱ्या मोहऱ्यांसह ३४ चालींत गिरीच्या राजाला यशस्वी शह दिला . १ - १ अशा बरोबरीमुळे अतिजलद स्वरूपाचा टायब्रेक झाला . त्यात दहा मिनिटांची निर्धारित वेळ व चालीगणिक दहा सेकंदांची भर असे स्वरूप होते . पहिल्या डावात गिरीने पांढऱ्या मोहऱ्यांसह विजय मिळवीत आघाडी घेतली . यामुळे सेतूला दुसऱ्या डावात विजय अनिवार्य होता , पण २५व्या चालीस गिरीने अश्वाची ‘जी ४’ ही सुंदर चाल करून पकड घेतली . पुढील चालीपासून सेतुची पटस्थिती कमकुवत होऊ लागली . त्याने अटोकाट प्रयत्न केला , पण ५३व्या चालीअखेर त्याला पराभव मान्य करावा लागला .


कलाकार आणि चाहते यांच्यात असणारं अंतर मिटवणारं एक माध्यम म्हणजे सोशल मीडिया . इंटरनेटची उपलब्धता लक्षात घेता त्याचा पुरेपूर वापर करत गेल्या काही वर्षांमध्ये सोशल मीडियाचा वापर प्रचंड वाढला आहे . मुख्य म्हणजे कलाकार मंडळींनी या माध्यमाचा सर्वतोपरी वापर करुन घेतला . चित्रपटांपासून ते खासगी कारणांविषयीच्या काही पोस्ट करत या माध्यमातून त्यांनी चाहत्यांसोबत एक नातं प्रस्थापित केलं . सध्याच्या घडीला काही कलाकार मंडळी वगळता सोशल मीडियाचा वापर अनेकजण करतात . या साऱ्यामध्ये अभिनेत्री श्रद्धा कपूरने मात्र तिच्या इन्स्टाग्रामवरील सर्व पोस्ट डिलीट केल्या आहेत . एकाएकी श्रद्धाच्या अकाऊंटवरुन या सर्व पोस्ट डिलीट करण्यात आल्यामुळे चाहत्यांनाही धक्काच बसला . ज्यानंतर श्रद्धाच्या अकाऊंवरुन तीन फोटो पोस्ट करण्यात आले . जे जोडून पाहिलं असता ‘मर्द को दर्द होगा’ , असं लिलिलेली एक पोस्ट पाहायला मिळत आहे . ही ओळ श्रद्धाच्या आगामी चित्रपटाची टॅगलाईन असून , तिने एका महत्त्वाच्या हेतूनेच या पोस्ट डिलीट केल्याचं कळत आहे . वाचा : आभाळाएवढा माणूस ‘स्त्री’ या चित्रपटाच्या प्रसिद्धीसाठी श्रद्धाने ही शक्कल लढवली असून , त्या दृष्टीनेच काही पावलं उचलली आहेत . काही दिवसांपूर्वीच या चित्रपटाची पहिली झलक प्रेक्षकांच्या भेटीला आली होती . श्रद्धा ‘स्त्री’च्या निमित्ताने अभिनेता राजकुमार राव याच्यासोबत स्क्रीन शेअर करणार आहे . भोपाळ येथील चंदेरी गावाची गोष्ट या चित्रपटातून साकारण्यात आल्याचं म्हटलं जात आहे . अमर कौशिक दिग्दर्शित हा चित्रपट ३१ ऑगस्टला प्रेक्षकांच्या भेटीला येणार आहे .


जगात अशा कितीतरी गोष्टी आहेत ज्या पाहिल्याच की आपल्याला थक्क व्हायला होतं . या सिमेंटच्या जंगलात निसर्गाने निर्माण केलेली सुंदर कलाकृतीही आहेत याचा आपल्या सगळ्यांनाच विसर पडला आहे नाही का ? निसर्गासारखा दुसरा किमयागार दुसरा कोणी नाही . हा किमयागार फटक्यात समोरचे दृश्य बदलू शकतो . सिमेंटच्या जंगलात राहणा - या आणि गॅझेटच्या दुनियेत अडकलेल्या आपण सगळ्यांनी कधीना कधी थोडा वेळ काढून निसर्गाची ही किमया अनुभवायलाच हवी . हल्ली सोशल मीडियावर गुलाबी तळ्याचे काही फोटो व्हायरल होत आहे . आतापर्यंत निळे किंवा मातकट रंगाचे पाणी असलेले असंख्य तलाव आपण पाहिले असतील पण गुलाबी तलाव कुठे असतो का ? असा तुम्हाला प्रश्न पडला असेल . कदाचित पाण्यात रंग किंवा रसायन मिसळल्याने पाणी गुलाबी झाले असेल असं तुम्हाला वाटत असेल तर ते साफ चुकीचे आहे . हिच तर आहे निसर्गाची किमया . ऑस्ट्रेलियातल्या वेस्टगेट पार्कमध्ये सॉल्ट लेक म्हणून हा तलाव प्रसिद्ध आहे . इथल्या गुलाबी पाण्यामुळेच हा तलाव पर्यटकांमध्ये विषेश प्रसिद्ध आहे . या पाण्यात असलेल्य पॉटेशिअम परमॅगनेटमुळे या पाण्याला गुलाबी रंग चढतो . पाण्यातील मीठाची पातळी , तापमानात वाढ , सूर्यप्रकाश आणि कमी पाऊस अशा गोष्टी जुळून आल्या की या तलावाचा रंग गुलाबी होतो . पर्जन्यवृष्टी जास्त झाली की हा रंग आधीसारखा होतो .


बॉलिवूड दिग्दर्शक फरहान अख्तरने पत्नी अधुनासोबत घटस्फोट घेतल्यानंतर फरहानचं नाव अभिनेत्री श्रद्धा कपूर बरोबर जोडलं गेलं होतं . मात्र या चर्चांना पूर्णविराम देत फरहानने श्रद्धा कपूरशी ब्रेक - अप केला . या ब्रेकअपनंतर फरहान आता अभिनेत्री शिबानी दांडेकरला डेट करत असल्याची माहिती समोर येत आहे . ‘हिंदुस्तान टाईम्स’नुसार , २०१५ मध्ये एका शोदरम्यान फरहान आणि शिबानी यांची एकमेकांची ओळख झाली होती . काही दिवसापूर्वीच ही जोडी लंडनमध्ये दिसून आली होती . त्यानंतर आता पुन्हा एकदा या जोडीला कॅनडामध्ये स्पॉट करण्यात आलं असून ते त्यांचा क्वालिटी टाईम्स घालवत असल्याचं दिसून येत आहे . शिबानीने नुकताच तिच्या इन्स्टाग्रामवर एक फोटो शेअर केला असून या फोटोमध्ये तिने एका व्यक्तीचा हात धरला आहे . या फोटोमध्ये शिबानीचा चेहरा दिसत असला तरी दुसरी व्यक्ती कोण आहे हे स्पष्ट दिसून येत नाहीये . मात्र ही व्यक्ती फरहानच असल्याची शक्यता वर्तविण्यात येत आहे . सध्या फरहान ‘सेल्फी टूर २०१८’ वर असून तो या दिवसांमध्ये कॅनडामध्येच आहे . त्यामुळे शिबानीबरोबर असलेली व्यक्ती दुसरी - तिसरी कोणी नसून खुद्द फरहानच असल्याची चर्चा सुरु आहे . फरहानच्या ‘सेल्फी टूर २१०१८’ मध्ये त्याच्यासह संगीतकार शंकर , एहसान , लॉयदेखील आहेत .


नंदिता दास दिग्दर्शित " मंटो ' चित्रपटात रसिका दुग्गल महत्त्वाच्या भूमिकेत झळकणार आहे . हा चित्रपट प्रसिद्ध लेखक सआदत हसन मंटो यांच्या जीवनावर आधारित आहे . मंटो यांची भूमिका अभिनेता नवाजुद्दीन सिद्दिकी साकारणार आहे . त्यांची पत्नी साफिया यांच्या भूमिकेत रसिका दिसेल . चित्रपटातील तिचा पहिला लूक प्रदर्शित झाला आहे . हा लूक प्रेक्षकांना भावला आहे . नवाजुद्दीनच्या लूकलाही प्रेक्षकांची दाद मिळाली होती . मंटो यांची भूमिका साकारायला मिळाल्यामुळे नवाजुद्दीन खूश आहे . तो म्हणाला , " नंदिता दास यांनी मंटो यांचा खूप अभ्यास केला आहे . त्यामुळे ही भूमिका साकारायला मला खूप मदत झाली ' .


स्टीव्ह स्मिथ , डेव्हिड वॉर्नर आणि बँक्रॉफ्ट या तिघांवर बॉल टॅम्परिंग प्रकरणी क्रिकेट ऑस्ट्रेलियाने कारवाईचा बडगा उगारला आहे . यात स्मिथ आणि वॉर्नर यांच्यावर एक वर्षासाठी बंदी घालण्यात आलीये . पण वर्ल्ड कप डोळ्यासमोर ठेवूनच ही कारवाई केली गेली की काय अशी शंका उपस्थित होते . वर्ल्ड कप ३० मेला सुरु होतोय . त्यामुळे ते वर्ल्ड कप खेळू शकतील याच हिशोबाने ही बंदी घातल्याचा संशय घ्यायला जागा आहे . आत्तापर्यंत बॉल कुरतडल्याचे आरोप सचिन तेंडुलकरसह अनेकांवर झालेत . ख्रिस प्रिंगल , मायकेल आर्थरटन , वकार युनूस , शाहीद आफ्रिदी व शोएब अख्तरसारख्या अनेक खेळाडूंवर बॉल कुरतडल्याचे आरोप झाले . काही जणांना काही सामन्यांची बंदी बोगावी लागली तर काहींच्या मानधनात 30 ते 70 टक्क्यांची कपात करण्यात आली . या सगळ्यांना स्मिथ व वॉर्नरच्या तुलनेत कमी शिक्षा भोगाव्या लागल्या . परंतु या सगळ्यांमध्ये असलेला एक समान धागा म्हणजे यातलं कोणी ऑस्ट्रेलियन खेळाडूंसारखं पकडलं गेलं नव्हतं . ऑस्ट्रेलियाचं कृष्णकृत्य केवळ कॅमेऱ्यात कैद झालं असं नाही तर संघाच्या रणनीतीचा एक भाग म्हणून बॉल टँपरिंग केलं गेलं . काहीही करा पण जिंका असं सगळे विधीनिषेध बाजुला ठेवून जेव्हा खेळाच्या मूळ गाभ्याला धक्का पोचतो , खिलाडू वृत्तीला ग्रहण लागतं त्यावेळी तो केवळ बॉल कुरतडल्याचा सामान्य गुन्हा राहत नाही तर ते कर्णधार उपकर्णधारांनं केलेलं संगनमत ठरतं आणि त्यामुळेच जास्त शिक्षा मिळणं आवश्यक होतं . मात्र , ऑस्ट्रेलियाच्या क्रिकेट बोर्डानं एक वर्षाची म्हणजे आधीच्या शिक्षांच्या तुलनेत कठोर शिक्षा दिल्याचा आविर्भाव आणलाय परंतु वर्ल्ड कपसाठी दोघेही पात्र असतील असंही बघितल्याचं दिसत आहे , एकप्रकारे ही सेटिंगच म्हणायला हवी . ऑस्ट्रेलियाचा विजयी इतिहास खरंतर ऑस्ट्रेलियाने १९९९ पासून २००७ पर्यंत क्रिकेटमधला सुवर्णकाळ अनुभवला . जून १९९९ पासून ऑस्ट्रेलियाच्या वर्चस्वाला सुरुवात झाली . साडेआठवर्षांच्या या काळात ऑस्ट्रेलियाने वर्ल्डकप विजेतेपदाची हॅटट्रीक पूर्ण केली . खरतर ऑस्ट्रेलियाला १९९९ चा वर्ल्डकप जिंकून देण्यात मोलाचा वाटा होता तो स्टीव्ह वॉ चा . पण याच स्टीव्ह वॉ ला क्रिकेट ऑस्ट्रेलियाने २००३ च्या वर्ल्डकप आधी संघातून बाहेरचा रस्ता दाखवला आणि रिकी पाँटिंगला वनडे संघाचे कर्णधार बनवले . त्यामुळे स्मिथ आणि वॉर्नरला पर्याय सापडला तर या दोघांचा ऑस्ट्रेलियाच्या वर्ल्डकप संघात स्थान मिळणे कठिण आहे . १९९९ ते २००७ या काळात ऑस्ट्रेलियन संघात ग्लेन मॅग्राथ , ब्रेट ली , हेडन , गिलख्रिस्ट , रिकी पाँटिंग , डेमियन मार्टिन , सायमंडस असे एकाहून एक रथी महारथी खेळाडू होते . त्यांच्या नावाचा जागतिक क्रिकेटमध्ये एक दबदबा होता . तर सध्याच्या ऑस्ट्रेलिया संघात स्मिथ , वॉर्नर , मिचेल स्टार्क , मॅक्सवेल ही चार - पाच नावे सोडल्यास मोठा खेळाडू नाही . तसेच आता ऑस्ट्रेलियाचा तो दबदबा राहिलेला नाही . ऑस्ट्रेलियाला सहज हरवता येते हे भारताने अनेकदा दाखवून दिले आहे . पुढच्या वर्षी वर्ल्डकप स्पर्धेला ३० मे पासून सुरुवात होणार असून ती १४ जुलै पर्यंत रंगणार आहे . अशा स्थितीत ऑस्ट्रेलियाला वर्ल्ड कप जिंकण्याची इच्छा बाळगायची असेल तर स्मिथ व वॉर्नरची गरज भासेल हे ही उघड आहे . आणि बंदीचा कालावधी पाहता क्रिकेट ऑस्ट्रेलियाने वर्ल्ड कपसाठी या तिघांचा पर्याय उपलब्ध असेल , याची दक्षता घेतल्याचे दिसते .


अॅपलच्या कोणत्याही फोनबाबत किंवा इतर कोणत्याही उत्पादनांबाबत कायमच जोरदार चर्चा असते . श्रीमंतांचा फोन म्हणून आजही या फोनने आपली ओळख जपली आहे . अनेक आकर्षक आणि अपडेटेड व्हर्जन देऊन आपल्या ग्राहकांना खूश करण्याचा अॅपलचा कायमच प्रयत्न असतो . जगातील आघाडीच्या कंपन्यांमधील एक असलेल्या या कंपनीचा टर्नओव्हरही जास्तच असणार यात शंका नाही . मागच्या काही काळात भारतातच नाही तर जगभरात अॅपलची उत्पादने घेणाऱ्यांच्या संख्येत वाढ होत आहे . साहजिकच अॅपलचा टर्नओव्हर वाढला असून कंपनीने गेल्या वर्षात २६५० कोटी डॉलर कमावले आहेत . आता इतकी रक्कम अॅपलने कशी कमावली असा प्रश्न आपल्याला साहजिकच पडला असेल . तर आपल्या विविध उत्पादनांच्या माध्यमातून अॅपल ही कमाई करत असल्याचे नुकतेच समोर आले आहे . २०१७ मध्ये आयओएस डेव्हलपर्सने २६५० कोटी डॉलर कमावले . ही कमाई २०१६ पेक्षा ३० टक्क्यांनी जास्त होती असेही कंपनीने सांगितले . आता इतकी कमाई केली असली तरीही आपल्या सेवा जास्तीत जास्त सुधारीत व्हाव्यात यासाठी कंपनीने बरेच बदलही केले आहेत . अॅपल स्टोअऱवरून अॅप आणि गेम डाऊनलोड किंवा खरेदी करण्यासाठी कंपनीने सुमारे ३० कोटी डॉलर खर्च केले आहेत . २००८ मध्ये कंपनीने अॅपल अॅप स्टोअऱ लाँच केले होते . त्यानंतर केलेला हा सर्वात मोठा खर्च असल्याचे कंपनीचे म्हणणे आहे . ख्रिसमस आणि नवीन वर्षाच्या पार्श्वभूमीवर आपली कमाई वाढल्याचे कंपनीने सांगितले आहे . ग्राहकांनी या कालावधीत गेम्स आणि अॅप्स डाऊनलोड करण्यासाठी एकूण ८९ कोटी डॉलर कंपनीला मिळवून दिल्याचेही अॅपलच्या अधिकाऱ्यांनी सांगितले . काही दिवसांपूर्वी अॅपलचे iPhone 6 , iPhone 6s , iPhone SE आणि आता iPhone 7 हे फोन स्लो झाले होते . त्यानंतर कंपनीने काही लोकांना अॅपलच्या बॅटरीची रिप्लेसमेंटही दिली . यासाठी अॅपलने सार्वजनिक पद्धतीने माफी मागितली होती . याशिवाय नव्याने येणारे अॅपलचे फोन ड्युएल सिमचे असतील असेही सांगण्यात आले होते . याशिवाय ‘एलटीई’ तंत्रज्ञानाच्या मदतीने अॅपलचे कनेक्टीव्हीटी फिचर्स येत्या काळात आणखीन मजबूत होतील असा दावाही कंपनीने केला होता .


उन्हाळा सुरू झाला आहे . परीक्षा संपत आल्या आहेत आणि त्याबरोबर आता उन्हाळी शिबिरे , सहली , छंदवर्ग यांची आखणी सुरू झाली आहे . सुट्टीच्या या योजनांमध्ये घरातील माणसांबरोबरच आता ‘श्वानुले’ही सामावले आहेत . श्वानांना होणारी उन्हाची तलखी कमी करण्यासाठी बाजारात वेगवेगळी उत्पादने दाखल झाली आहेतच , त्याचबरोबर आता पोहण्याचे तलावही सज्ज झाले आहेत . प्राणी आणि त्यांच्या पालकांसाठी एकत्रित उन्हाळी शिबिरे , सहली , पूल पार्टी याबरोबरच पुण्यात श्वान आणि त्यांच्या पालकांसाठी होळीही साजरी करण्यात आली . श्वान पालन सुखावह करण्यासाठी सरसावलेले विविध सेवा पुरवठादार रोज नव्या कल्पना घेऊन समोर येत आहेत आणि श्वान पालकांनाही त्याची भूरळ पडत आहे . पोहण्याच्या तलावांवर गर्दी शहराच्या भोवताली उपनगरांमध्ये श्वानांसाठीचे पोहण्याचे तलाव मोठय़ा प्रमाणावर उभे राहिले आहेत . डॉग रिसॉर्टमध्ये श्वानांसाठी पोहण्याचा तलाव असणे ही सुविधा आता गृहितच धरण्यात येऊ लागली आहे . फक्त श्वानांसाठी किंवा श्वान आणि त्यांच्या पालकांना एकत्रित पोहण्याची , पाण्यात खेळण्याची सुविधा या तलावांवर मिळते . पुणे आणि परिसराचा विचार करायचा झाल्यास साधारण १० ते १५ तलाव आहेत . त्याचप्रमाणे येत्या महिन्यात नव्याने काही सुरू होत आहेत . पोहण्याचे कौशल्य निसर्गतःच श्वानांच्या अंगी असते . अनेक श्वानांना पोहणे आवडते देखील . या तलावांवर श्वानांसाठी वेगवेगळे खेळही आखण्यात येतात . पालक आणि श्वानांना एकत्रितपणे पोहता येईल किंवा पाण्यात खेळता येईल असे तलावही अनेक आहेत . पाण्यात मनसोक्त खेळून झाल्यानंतर श्वानाला व्यवस्थित कोरडे करून , केस विंचरून पालकांच्या ताब्यात दिले जाते . मोठय़ा जागेच्या शोधात शहराच्या मुख्य भागापासून हे तलाव दूर असले तरी अधिकचे शुल्क आकारून जाण्या - येण्याची सुविधाही केली जाते . लहान पिलांसाठी किंवा पहिल्यांदाच पाण्यात जाणाऱ्या श्वानांना पोहण्याची गोडी लागावी यासाठी प्रशिक्षक मदत करतात . तीन तासांसाठी साधारण पाचशे रुपयांपासून शुल्क आकारले जाते . प्राण्यांबरोबर नौकाविहार करण्यासाठीही काही तलाव उभे राहात आहेत . पूल पार्टी आणि होळी सगळीकडे होळी उत्साहाने साजरी होत असताना घरातील श्वानही त्यापासून वेगळे राहिलेले नाहीत . श्वानांसाठी आयोजित करण्यात आलेली ‘रंगविरहित होळी पार्टी’पुण्यात नुकतीच रंगली . त्याचबरोबर उन्हाळ्यात अनेक क्लब्स आणि रिसॉर्टसाठी ‘श्वान आणि पालकांसाठी एकत्र ‘पूल पार्टी’ , ‘रेन डान्स’चे आयोजन केले आहे . पेपी पॉज या रिसॉर्टचे राशी पौडवाल यांनी सांगितले , ‘एखादा अपवाद वगळला तर कोणत्याही प्रजातीचे श्वान असले तरीही त्याला पोहायला किंवा पाण्यात खेळायला आवडते . त्यात उन्हाळ्यात पाण्यात खेळून त्यांनाही बरे वाटते . त्यासाठी ‘होळी पार्टी’ आयोजित केली होती . श्वान लहान असेल , तर ते पाण्याला घाबरू शकते . त्यामुळे त्याला पाण्याची ओळख करून देताना काही काळजी घ्यावी लागते . मात्र एकदा पाणी आवडले तर पुन्हा श्वानाला घरी जायचे नसते इतके ते पाण्यात खेळण्यात रमतात . ’ उन्हाळी शिबिरे सुट्टीत दूरच्या सहलीला जाताना प्रत्येक वेळी घरातील श्वानाला बरोबर नेता येत नाही . अशांसाठी ही उन्हाळी शिबिरे दिलासादायक ठरत आहेत . समुद्र किनारे , रिसॉर्ट , अॅग्रो फार्म अशा ठिकाणी ही शिबिरे आयोजित करण्यात येतात . सध्या पुणे आणि मुंबईमध्ये सहा ते सात व्यावसायिक अशी शिबिरे आयोजित करतात . साधारण २ हजार रुपयांपासून या शिबिरांसाठीच्या शुल्काची सुरुवात होते . वेगवेगळे खेळ , स्पर्धा या शिबिरांमध्ये आयोजित करण्यात येतात . ‘प्राणी आणि त्याच्या पालकांना घरापासून दूर , रोजच्या दिनक्रमापेक्षा वेगळ्या वातावरणात एकत्रितपणे वेळ घालवता यावा , ’ अशी मूलभूत संकल्पना घेऊन या शिबिरांची सुरुवात झाली . श्वानपालकांसाठी मार्गदर्शन करणारे वर्गही या शिबिरात असतात . प्राणी पालकत्वाच्या या मेळाव्याला गेल्या काही वर्षांपासून मोठय़ा प्रमाणात प्रतिसाद वाढत आहे . याबाबत ‘क्रेझी के ९ कॅम्पर्स’च्या पूजा साठे - गावंडे यांनी सांगितले , ‘एप्रिल आणि मे मध्ये उन्हाळी शिबिरांचे आयोजन करण्यात आले आहे . श्वानांनाही त्यांच्या दिनक्रमातून विरंगुळा मिळणे गरजेचे असते . त्यात अगदी छोटय़ा सहलीला जायचे झाले तरी श्वानाला दूर ठेवून जाणे अनेकांना आवडत नाही . त्यांच्यासाठी या शिबिरांची सुरुवात केली . या निमित्ताने वेगवेगळी प्राणीप्रेमी कुटुंबे एकत्र येतात . त्यांच्यातही देवाण - घेवाण होते आणि विरंगुळाही मिळतो . ’


‘बिग बॉस ११’ च्या घरातून बाहेर गेलेला स्पर्धक जुबैर खान म्हणाला की तो काही विवेक ओबेरॉय नाही . सलमानने त्याचा अपमान केला आहे , त्यामुळे तो यासाठी कायदेशीर लढाई लढणार आहे . जुबैरने ८ ऑक्टोबरला अँटॉप हिल पोलीस ठाण्यात सलमान खानविरोधात तक्रार नोंदवली आहे . पण अँटॉप हिल पोलिसांनी त्याला लोणावळ्याला जाऊन तक्रार नोंदवण्याचा सल्ला दिला . या तक्रारीत स्पष्ट लिहिले आहे की , शोदरम्यान सलमान त्याला म्हणाला की , ‘तुला मी कुत्रा बनवेन , तू बाहेर ये , तुला मी सोडणार नाही . ’ जुबैरने प्रसारमाध्यमांकडे आपला राग व्यक्त केला . सलमान त्याला नल्ला डॉन म्हणाला . जुबैर म्हणाला की , सलमानला लोकांची इज्जत काढायला फार आवडते . पण त्याने हे लक्षात ठेवावं की मी विवेक ओबेरॉय किंवा एजाज खान नाही . मी हे प्रकरण सोडणार नाही . सलमान आणि शोच्या टीमने त्याची प्रतिमा मलिन केली . यावेळी जुबैरने कुख्यात गुंड दाऊद इब्राहिम आणि त्याची बहिण हसीना पारकरसोबत कोणतेही नातेसंबंध नसल्याचे स्पष्ट केले . शनिवारी ‘बिग बॉस ११ विकेण्ड का वार’मध्ये सलमानने जुबैरला त्याच्या कृत्याबद्दल फार ऐकवले . असं म्हटले जाते की , तणावाखाली येऊन त्याने जास्त गोळ्या घेतल्याचे म्हटले जाते . जुबैरला रुग्णालयात दाखल करण्यात आले आणि रविवारी शोदरम्यान सलमानने जुबैरला शोमधून काढण्यात आल्याचे सांगितले . जुबैरने सलमानवर हा आरोपही केला आहे की , तब्येत बिघडल्यानंतर त्याला सरकारी रुग्णालयात न नेता खासगी रुग्णालयात घेऊन जाण्यात आले . खरेतर हे सर्व प्रकरण सरकारी रुग्णालयाशी निगडीत होते .


कुटुंबावरती चित्रपट करण्यात रंगलेलं कुटुंब अशी खरं तर ‘फॅमिली कट्टा’ या चित्रपटाच्या टीमची ओळख करून देता येईल . अभिनेत्री वंदना गुप्ते आणि राणी वर्मा या दोन बहिणींनी ‘सिस्टर कन्सर्न’ नावाने चित्रपटनिर्मिती क्षेत्रात उडी घेतली आहे . ‘फॅमिली कट्टा’ हा त्यांची निर्मिती असलेला पहिलाच चित्रपट आहे . या चित्रपटामागे जसं वंदना गुप्ते यांचं कुटुंब आहे , तसंच ते चित्रपटातही आहे आणि या चित्रपटासाठी म्हणून स्वतः वंदना गुप्ते , दिलीप प्रभावळकर , सई ताम्हणकर , किरण करमरकर , प्रतीक्षा लोणकर , गौरी नलावडे , अलोक राजवाडे , संजय खापरे ते अगदी दिग्दर्शक चंद्रकांत कुलकर्णी एवढा मोठा ताफा एकत्र आला आहे . त्यामुळे एका मोठय़ा कुटुंबासारखीच भासणारी ही फौज घेऊन कट्टय़ावरचा मोकळेपणा आणि फॅमिलीतील घट्ट बांधून ठेवणाऱ्या नातेसंबंधांची गोष्ट मांडण्याचा प्रयत्न आम्ही या चित्रपटातून केला आहे , असे चंद्रकांत कुलकर्णी यांनी सांगितले . मराठी चित्रपटांमध्ये विषयाच्या पातळीवर अनेक प्रयोग होत असताना पुन्हा एकदा कुटुंबाची , नातेसंबंधांची गोष्ट सांगण्याचा मोह का व्हावा ? याहीपेक्षा आपली पहिली चित्रपटनिर्मिती ही अशीच कौटुंबिक नातेसंबंधांविषयी , मूल्यांविषयी बोलणारी असावी अशी इच्छा आपल्या मनात होती . आणि त्याच वेळी प्रशांत दळवींनी लिहिलेली ही कथा अलगदपणे समोर आली आणि त्यावरच चित्रपटनिर्मिती करायचे ठरले , असे वंदना गुप्ते यांनी सांगितले . दिवसेंदिवस यंत्राच्या आणि तंत्राच्या माध्यमातून व्हच्र्युअली एकत्र येणारी मंडळी प्रत्यक्षात आपल्या आजूबाजूला असलेल्या आपल्याच माणसांपासून तुटत चालली आहेत हे वास्तव आहे . तीन - चार पिढय़ा एकत्र राहणारा एक काळ होता तेव्हापासून बदलत गेलेली कुटुंब संस्कृती नुसतीच विभक्त झाली असं नाही , त्याचा ढाचा बदलला तशी मूल्यंही बदलली . आता मूलच होऊ द्यायचं नाही , असा निर्णय घेण्याइतपत हे बदल खोल आणि वेगळे आहेत . त्यामुळे अशा परिस्थितीत पुन्हा एकत्र कुटुंब पद्धतीत राहा , असा सल्ला देण्यात हशील नाही . मात्र हे बदल जे झालेत ते आपल्या एकमेकांशी हरवत चाललेल्या संवादातून आहेत , एकमेकांपासून तुटत चालल्यामुळे आहेत , याची जाणीव महत्त्वाची आहे . म्हणूनच कुटुंबाची गोष्ट सांगतानाही त्याला कट्टा जोडलेला आहे , कारण क ट्टय़ात तो मोकळेपणा असतो . तिथे आपण मुद्दामहून मन मोकळं करण्यासाठी येतो . ‘फॅ मिली कट्टा’ या चित्रपटात पन्नास र्वष पूर्ण झालेल्या आजी - आजोबांच्या निमित्ताने हा कट्टा जोडलेला आहे , असे कुलकर्णी म्हणतात . या चित्रपटातील आजी - आजोबा लग्नाचा पन्नासावा वाढदिवस साजरा करण्यासाठी म्हणून संपूर्ण कुटुंबाला एकत्र बोलावतात . मात्र इथे हे आजी - आजोबा गरीब बिच्चारे नाहीत . त्यांना कोणीही टाकून दिलेलं नाही . ते निवृत्त आहेत , मजेने स्वतःचे आयुष्य जगत आहेत . त्यांच्या आयुष्यात कुठल्याही प्रकारे एकटेपणा नाही आहे . पण आपली मुलं - नातवंडांची पिढी बिच्चारी झाली आहे , असं त्यांना वाटतं . त्यांना एकत्र आणण्यासाठीचे त्यांचे प्रयत्न महत्त्वाचे आहेत . आपल्या नेहमीच्या शैलीप्रमाणे एका वास्तव घटनेचा आधार घेऊन त्याभोवती ही नात्यांची गोष्ट प्रशांत दळवी यांनी लिहिली असल्याची माहिती कुलकर्णी यांनी दिली . या चित्रपटात सई ताम्हणकर , अलोक राजवाडे , प्रतीक्षा लोणकर अशी स्वतःची वेगळी ओळख असलेली , वेगवेगळ्या शैलीच्या चित्रपटांमधून काम करणारी मंडळी एकत्र आली आहेत . त्यामुळे एकाच फ्रेममध्ये असे वेगवेगळे अभिनयाचे रंग एकत्र यावेत , अशा प्रकारची अनुभूती हा चित्रपट देतो . ‘दिलीप प्रभावळकर आणि मी आम्ही दोघंच इतके उमदे कलाकार आहोत की आम्हाला शोभतील अशीच कलाकार मंडळी आम्ही घेतली आहेत’ , अशी मिश्कील टिप्पणी वंदना गुप्ते यांनी जोडली . पण एवढे सारे चांगले कलाकार एका चित्रपटात एकत्र येणे यामुळे चित्रपटाची निम्मी लढाई जिंकल्यात जमा आहे हे दिग्दर्शक आणि निर्माता या दोघांनीही मान्य केले . आणि चित्रपटाची कथा ऐकल्यानंतर प्रत्येक कलाकाराने कुठलेही आढेवेढे न घेता ताबडतोब होकार देऊन काम केले , हा अनुभवही पहिल्यांदाच निर्माती म्हणून उतरलेल्या आपल्यासाठी सुखद ठरल्याचेही वंदना गुप्ते यांनी सांगितले . चित्रपटाच्या निमित्ताने तीन पिढय़ांचे चित्रण करण्यात आले आहे . स्वतः वंदना गुप्ते यांनी वास्तव आयुष्यातही आपल्या कुटुंबालाच अशा पद्धतीने एकत्र सांभाळले आहे . या तीन पिढय़ांमध्ये आत्ताची तरुण पिढी आपल्याला जास्त भावते , असे त्या म्हणतात . तरुण पिढीचा सळसळता उत्साह हा आपल्याला प्रेरणादायी वाटतोच , मात्र त्यांना जशी नव्याची ओढ आहे तसंच त्यांना आपली मूळंही तपासून पाहायला आवडतात . आपले नातेवाईक , आपले घर , आपला इतिहास समजून घेण्यात त्यांना रस असतो , ते शोधण्याचा त्यांचा प्रयत्न असतो . त्यांना जुन्याशी आणि नव्याशीही जोडलेलं राहायचं आहे हे खूप महत्त्वाचं आहे , असं सांगतानाच मात्र ते जोडलेलं राहण्यासाठी केवळ सोशल मीडिया , मोबाइलच्या मागे धावता धावता ही पिढी वास्तवापासून दूर जाण्याची भीती असते , त्यांच्यात उथळपणा येतो तिथे त्यांना सांभाळणं गरजेचं वाटत असल्याचंही वंदना गुप्ते यांनी सांगितलं . या चित्रपटाच्या माध्यमातून प्रत्येक नातेपैलू , त्यांच्या संबंधांवर प्रकाश टाकण्यात आला आहे त्यामुळे हा चित्रपट पाहणाऱ्या कुटुंबातील प्रत्येक व्यक्तीला हा चित्रपट आपलासा वाटेल , असा विश्वास दिग्दर्शक म्हणून चंद्रकांत कुलकर्णी यांनी व्यक्त केला . ‘अमिताभ यांना ‘फॅ मिली कट्टा’ दाखवायची इच्छा अधुरी . . ’ ‘फॅमिली कट्टा’मध्ये आणखी एक वेगळा कलाकार दिसणार आहे तो म्हणजे संगीतकार आदेश श्रीवास्तव . दुर्दैवाने , हा चित्रपट पूर्ण होण्याआधीच त्यांचे निधन झाले . या चित्रपटासाठी आदेश श्रीवास्तव यांची भेट घ्यायला गेलो तेव्हा चित्रपटाच्या संगीताचे काम करायचे असेल , असे त्यांना वाटले होते . मात्र चित्रपटात भूमिका करण्याविषयी त्यांना विचारले तेव्हा त्यांना धक्काच बसल्याची आठवण कुलकर्णी यांनी सांगितली . मला अभिनय करता येत नाही , शिवाय मराठीही येत नाही . . असे म्हणणारे आदेश श्रीवास्तव चित्रीकरणाच्या पहिल्या दिवसापासून सेटवर रमले होते . किंबहुना , सेटवर सगळ्यात आधी पोहोचणारे ते असायचे , असे वंदना गुप्ते यांनी सांगितले . आदेश श्रीवास्तव यांचे सुपरस्टार अमिताभ बच्चन यांच्याशी अगदी जवळचे संबंध होते . आपण मराठी चित्रपटात काम करत असल्याचे त्यांनी बच्चन यांना सांगितले होते . शिवाय , या चित्रपटाची भरपूर तारीफही त्यांनी केली होती . तुम्ही हा चित्रपट पाहायलाच हवा , असे आदेश त्यांना नेहमी सांगायचे . त्यांच्या अखेरच्या दिवसांत अमिताभ बच्चन दररोज त्यांना संध्याकाळी रुग्णालयात भेटत होते . ‘फॅमिली कट्टा’ अमिताभ यांना दाखवण्याची त्यांची शेवटची इच्छा मात्र अपूर्ण राहिल्याचे चंद्रकांत कुलकर्णी यांनी सांगितले .


लिओनेल मेस्सीने चॅंपियन्स लीगमधील गोलांचे शतक पूर्ण केल्यानंतर काही दिवसांतच ख्रिस्तियानो रोनाल्डोने फुटबॉल कारकिर्दीतील पन्नासावी हॅट्ट्रिक केली . जगातील अनेक फुटबॉलपटू एखादी हॅट्ट्रिक केली तरी खूश होतात . सुपरस्टार रोनाल्डोने तर याचा धडाकाच लावला आहे . त्याने ला लिगामध्ये ( स्पॅनिश लीग ) चार गोल करत रेयाल माद्रिदला गिरोनाविरुद्ध ६ - ३ असा विजय मिळवून दिला . त्याची रेयाल माद्रिदकडून खेळतानाची ही ४४ वी हॅट्ट्रिक , तर व्यावसायिक फुटबॉल लढतीतील ४५ वी . यापैकी एक हॅट्ट्रिक , तर त्याने मॅंचेस्टर युनायटेडकडून खेळताना केली आहे . याशिवाय त्याने पोर्तुगालकडून खेळताना पाचदा हॅट्ट्रिक केली आहे . हॅट्ट्रिकवीर रोनाल्डोने एका सामन्यात तीन गोल ४१ वेळा केले आहेत . त्याने एका सामन्यात चार गोल सात वेळा , तर पाच गोल दोनदा केले पहिल्या हॅट्ट्रिकनंतर १० वर्षे २ महिन्यांत पन्नासावी हॅट्ट्रिक रोनाल्डोची ला लीगामधील सर्वाधिक ३४ वी हॅट्ट्रिक त्याने चॅंपियन्स लीगमध्ये सात , कोपा डे रे मध्ये दोनदा आणि विश्वकरंडक क्लब स्पर्धेत एकदा हॅट्ट्रिक केली आहे पोर्तुगालकडून खेळताना चार हॅट्ट्रिक विश्वकरंडक पात्रता स्पर्धेत , तर एक युरोपिय पात्रता स्पर्धेत सर्वाधिक नऊ हॅट्ट्रिक २०१४ - १५ च्या मोसमात सेविलाविरुद्ध पाच हॅट्ट्रिक , कोणत्याही प्रतिस्पर्ध्यांत सर्वाधिक ॲटलेटिकोविरुद्ध तीनदा हॅट्ट्रिक ; पण बार्सिलोनाविरुद्ध एकही नाही


दक्षिणेतले सुपरस्टार रजनीकांत हे त्यांच्या कोट्यवधी चाहत्यांसाठी देवाच्या स्थानी आहे . अनेकांसाठी ते ‘थलायवा’ आहेत . पण ‘सुपरस्टार’ , ‘थलायवा’ , ‘देव’ यापेक्षाही त्यांची वेगळी ओळख आहे . ही ओळख म्हणजेच एक साधा , निर्मळ स्वभावाचा माणूस होय . जो कोणी त्यांना भेटतो तो त्यांच्या या रुपाच्या प्रेमात पडतो . त्यांचं साधं वागणं , सुपरस्टार असूनही त्यांची साधी राहणी अनेकांना भावते . तेव्हा अशा या सुपरस्टारच्या प्रेमात दुसरा सुपरस्टार पडला तर नवल वाटायला नको . ‘२ . ०’ या चित्रपटात रजनीकांत यांच्यासोबत काम केलेल्या अक्षय कुमारनं त्यांच्याबद्दल अनेक गोष्टी प्रमोशनदरम्यान सांगितल्या . रजनीकांत हे महाराष्ट्रीयन आहेत त्यामुळे सेटवर जेव्हा आम्ही भेटायचो तेव्हा एकमेकांशी मराठीतूनच बोलायचो . मी मुंबईत राहिल्यानं मला मराठी येते आमच्या गप्पा या बऱ्याचदा मराठीतून व्हायच्या असं म्हणत अक्षयनं रजनीकांत यांच्या बद्दल अनेक गोष्टी सांगायला सुरूवात केल्या . रजनीकांत यांच्यासोबत जास्तीत जास्त दिवस काम करायला मिळालं याचा मला खूपच आनंद झाला . ते खूप नम्र स्वभावाचे आहेत . ते जसे आहेत तसेच आहेत . कधीही ते दिखावा करण्याचा प्रयत्न करत नाही . दिसण्याच्या बाबतीतही ते फार विचार करत नाही . तुम्ही कधीही त्यांना भेटायला जा ते जसे आहेत तसेच तुमच्यासमोर येतील असंही अक्षय म्हणाला . २ . ० हा चित्रपट या आठवड्यात प्रदर्शित होत आहे . २ . ० चित्रपटाच्या निमित्तानं दोन सुपरस्टार पहिल्यांदा एकत्र काम करत आहेत . विशेष म्हणजे अक्षयचा हा पहिलाच दाक्षिणात्य सिनेमा असणार आहे . या चित्रपटात आपण जरी खलनायकाची भूमिका करत असलो तरी रजनीकांत सरांसोबत काम करण्याचं समाधान आणि आनंद खूपच वेगळा होता असंही अक्षय म्हणाला . ‘२ . ०’ हा ‘रोबोट’ चित्रपटाचा सिक्वल आहे . भारतातील हा सर्वात मोठा बजेट असलेला चित्रपट असून त्यासाठी जवळपास ५०० कोटींहून अधिक रुपये खर्च करण्यात आले आहेत .


व्हॉटसअॅप सध्या जगभरातील प्रसिद्ध अॅप्लिकेशन म्हणून ओळखले जाते . दिवसागणिक या अॅपमध्ये समाविष्ट होणाऱ्या फिचर्समध्ये वाढ होत असल्याने त्याचा वापर नेटीझन्ससाठी अतिशय सोयीचा होत आहे . मात्र तरीही व्हॉटसअॅपमध्ये आणखी काही फिचर्सचा अभाव आहे . व्हॉटसअॅपची इतर अॅप्लिकेशन्सची चालू असणारी स्पर्धा पाहता इतर अॅप्लिकेशन्स ग्राहकांना नवनवीन फिचर्स देऊन भुरळ घालण्याचे काम करत आहेत . ही फिचर्स व्हॉटसअॅपमध्ये नाहीत . आता ही वेगळी फिचर्स नेमकी कोणती ते पाहूयात… १ . स्टीकर्स हे एक असे फिचर आहे जे बऱ्याच मेसेजिंग अॅपमध्ये वापरले जाते . याव्दारे आपण मनातील भावना काहीही न लिहीता चिन्हांच्या माध्यमातून पोहचवू शकतो . फेसबुक मेसेंजर , हाईक यांसारख्या मेसेजिंग अॅप्समध्ये हे फिचर देण्यात आले असून यामाध्यमातून संवाद साधणे आणखी सोपे होणार आहे . व्हॉटसअॅपमध्ये सध्या असणाऱ्या स्माईलींपेक्षा हे स्टीकर्स वेगळे आहेत . २ . GIF सेल्फी गूगलने आपल्या यलो या अॅप्लिकेशनमध्ये GIF सेल्फी हे नवीन फिचर जोडून दिले आहे . यामध्ये तुम्ही आपल्या सेल्फी कॅमेराने शूट करुन GIF बनवू शकणार आहात . हे अनोखे असे फिचर व्हॉटसअॅपमध्ये मात्र नाही . ३ . प्रायव्हेट चॅट या चॅटमध्ये एक अनोखा पर्याय उपलब्ध आहे . यामध्ये चॅटींगनंतर मेसेजेस स्वतःहून डिलिट होतात . हे चॅट डिलिट करण्यासाठी आपण टायमरही लावू शकतो . ही सुविधा गूगल यलो , वीचॅट यांसारख्या अॅप्लिकेशन्सवरही उपलब्ध आहे . ४ . पोक फिचर लोकांचे आपल्याकडे लक्ष वेधून घेण्यासाठी पोक या अॅपचा वापर केला जातो . पोक केल्यानंतर समोरच्या व्यक्तीला आपण पोक केल्याचे नोटीफीकेशन जाते . हे अॅप्लिकेशन मेसेजिंग अॅप्लिकेशनवर आहे .


नॅशनल क्रश म्हणून प्रसिद्ध झालेली मल्याळम अभिनेत्री प्रिया वरिअरचीच सध्या सोशल मीडियावर चर्चा आहे . फेसबुक अकाऊंट सुरू केल्यावर पहिल्या १० व्हिडिओंपैकी सात ते आठ व्हिडिओ हे प्रियाचेच असतात . आपले प्रेम डोळ्यांच्या हावभावातून व्यक्त करणाऱ्या प्रियाच्या त्या व्हिडिओचे अनेक मिम्सही झाले . अवघ्या एका दिवसात तिला इन्स्टाग्रामवर ६ लाखांहून अधिक लोकांनी फॉलो केले . जगभरात इन्स्टाग्रामवर एका दिवसात सर्वात जास्त फॉलोवर्स मिळवणाऱ्या सेलिब्रिटींच्या यादीत आता ती तिसऱ्या स्थानावर आहे . आपल्या खाजगी आयुष्याबद्दल प्रसारमाध्यमांशी बोलताना प्रियाने तिचे मुंबई कनेक्शनही सांगितले . प्रियाचा जन्म केरळमध्ये झाला असला तरी बालपणीचा काळ तिचा मुंबईत गेला आहे . तिचे प्राथमिक शिक्षण मुंबईत झाले आहे . प्रियाचे वडील प्रकाश वरियर सेंट्रल एक्साइज डिपार्टमेण्टमध्ये काम करतात . मुंबईत काही वर्ष नोकरी केल्यानंतर प्रकाश यांनी केरळमध्ये बदली करुन घेतली . सध्या ती वाणिज्य शाखेच्या पहिल्या वर्षात शिकत आहे . प्रिया आई - बाबा , छोटा भाऊ आणि आजी - आजोबा अशा माणसांनी भरलेल्या घरात राहते . तिच्या व्हॅलेंटाइनबद्दल बोलताना प्रिया म्हणाली की , ‘मी सध्या गर्ल्स कॉलेजमध्येच शिकते . कॉलेजमध्ये मुलगाच नसल्याने क्रशचा प्रश्नच येत नाही . त्यामुळे सध्या कोणाला करायचे झालेच तर सिनेमातील हिरो रोशन अब्दुल रहूफच माझा व्हॅलेंटाइन होईल . ’ प्रियाला संगीत आणि नृत्य या दोन्ही गोष्टींमध्ये कमालिचा रस आहे . तिने मोहिनीअट्टम या शास्त्रीय नृत्याचे प्रशिक्षण घेतले असून गायनाचेही ती प्रशिक्षण घेत आहे . तिला बॉलिवूड गायकांमध्ये अरिजीतचा आवाज फार भावतो . त्यातही अरिजीतचे ‘चन्ना मेरेया’ हे गाणे सर्वाधिक आवडते . १८ वर्षीय प्रिया केरळमधील त्रिशूर येथे राहते . प्रिया आगामी ‘उरू अदार लव्ह’ या सिनेमातील ‘मनिक्य मलरया पूवी’ ( Manikya Malaraya Poovi ) या गाण्यामुळे अनेकांच्या हृदयाचा ठोका चुकवून गेली . आतापर्यंत युट्यूबवर प्रियाच्या गाण्याला ५ , २०४ , ८३१ इतके व्ह्यूज मिळाले असून अनेकांनी ते शेअरही केले आहे . आपल्यावर प्रेमाचा वर्षाव करणाऱ्या सर्व चाहत्यांचे प्रियाने तिच्या ट्विटर अकाऊंटवरून आभारही मानले आहेत .


कार्यालयामध्ये वरिष्ठांचे वागणे जर विचित्र आणि वाईट असेल तर ते इतर कर्मचाऱ्यांसाठी धोकादायक आहे . सतत कर्मचाऱ्यांवर रागवणे , त्यांना घालूनपाडून बोलणे आणि आत्मस्तुती करून घेण्यास धन्यता मानणे असे वरिष्ठांचे वागणे असेल तर कर्मचाऱ्यांच्या मानसिक आरोग्यावर परिणाम होऊ शकतो . त्यामुळे कर्मचाऱ्यांना नैराश्यग्रस्त वाटू शकते तसेच ते कामाच्या ठिकाणी चुकीचे वर्तन करण्याची शक्यता असते . संशोधकांच्या अभ्यासानुसार जे वरिष्ठ किंवा अधिकारी अशा प्रकारची लक्षणे दाखवतात , त्यांच्या हाताखालील कर्मचाऱ्यांना कामाचे कमी समाधान मिळते व त्यांचे नैराश्यही वाढलेले असते . त्यामुळे त्यांच्या आरोग्यावरही परिणाम होतो तसेच त्यांच्या कार्यक्षमतेमध्ये घट होते . १२०० जण या संशोधन कार्यक्रमात सहभागी झाले होते . यामध्ये त्यांचे कार्यालयातले वातावरण , त्यांचे स्वतःचे मानसिक संतुलन , त्यांच्या वरिष्ठांचे व्यक्तिमत्त्व या विषयांशी संबंधित प्रश्न होते . तज्ज्ञांच्या मते वरिष्ठांच्या चुकीच्या सवयींचा , आरडाओरडा करण्याचा परिणाम कर्मचाऱ्यांवर पर्यायाने त्या कंपनीवर अथवा कार्यालयावर होतो . वरिष्ठ स्वतःवर जास्त प्रेम करणारे असल्यास त्यांच्यामध्ये इतरांविषयी दयेची तसेच समजून घेण्याची भावना कमी असते . त्यामुळे असे वरिष्ठ कर्मचाऱ्यांच्या कामाचे श्रेय स्वतः घेतात , कर्मचाऱ्यांना दुय्यम लेखतात आणि त्यांच्याशी आक्रस्तळेपणाने वागतात . यामुळे कार्यालयातील वातावरण बिघडते आणि त्यांच्या हाताखाली काम करणारे कर्मचारी नेहमी असमाधानी असतात . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


देशभरात आज होळीला उत्साहात सुरुवात झाली आहे . आजच्या दिवशी अनेक ठिकाणी होलीका दहन म्हणजे होळी पेटवण्यात येते . जसा हा सण आनंदाचा आहे तसाच तो साजरा करण्यामागे काही विशिष्ट हेतू देखील आहे . साधारणतः फाल्गुन म्हणजेच मार्च महिन्यात येणारा हा सण मृग नक्षत्रापूर्वी संपूर्ण वातावरण शुद्ध करून पर्जन्याच्या दृष्टीने पोषक वातावरणाची निर्मिती करीत असल्याने होळी पेटवण्याला विशेष महत्त्व आहे . शिशीर ऋतुतल्या पानगळीमध्ये शेतात जमलेला पालापोचाळा होळीच्या निमित्ताने शेतकरी जाळून टाकायचा . यामुळे शेतजमीनी अधिक सुपीक व्हायच्या . पारंपारिक होळीत झाडांच्या सुक्या काट्या , गोवऱ्या इत्यादी जाळलं जातात . गोवऱ्या जाळल्यानं हवा शुद्ध होते . त्याचप्रमाणे होळीच्या निमित्ताने कडूनिंब - एरण्ड यांसारखी औषधी झाडांचं लाकूडही जाळलं जायचं . हे जाळण्यामागेही शास्त्रीय कारण आहे . थंडीनंतर सुरु होणार्या उन्हाळ्याच्या ऋतुसंधिकाळामध्ये रोगजंतूचा प्रसार होण्याचा धोका अधिक असतो त्यामुळे रोगजंतूचा नाश करण्यासाठी तसेच या काळात त्रासदायक कीटकांचा नाश करण्यासाठी होळी पेटवली जाते . या होळीच्या भोवती फेर धरुन नाचणे हादेखील एकत्रितपणे समूहाला व्यायाम घडवण्याचा व आनंद साजरा करण्याचा ; पर्यावरणाला अनुरूप असा उत्सवाचा विधी होता . परंतु आता मात्र पारंपारिक होळीच स्वरूपच पूर्णपणे बदललं आहे . आता होळीसाठी सर्रास झाडांची कत्तल केली जाते , तसेच होळी पेटवताना त्यात प्लॅस्टिक , टायरदेखील जाळले जाते त्यामुळे हवा शुद्ध होण्याऐवजी ती अधिक दूषित होतं जाते .


दक्षिण आफ्रिकेविरूद्धच्या तिसऱ्या कसोटी सामन्यात ऑस्ट्रेलिया संघाने केलेलं बॉल टॅम्परिंग सध्या चर्चेचा विषय ठरत आहे . पण नुकताच भारताचा माजी जलदगती गोलंदाज आशिष नेहराने एक धक्कादायक विधान केले आहे . आशिषने ऑस्ट्रेलियाचा कर्णधार स्टिव्ह स्मिथची पाठराखण केली आहे . स्मिथवर आजीवन बंदी लावण्याच्या निर्णयाचा विरोध केला आहे . आशिष म्हणाला की , ‘स्टिव्ह स्मिथला कर्णधारपदावरुन हटवणे योग्य आहे . पण त्यावर आजीवन बंदी आणण्याची गरज नाही . हे स्टीव्ह आणि डेव्हिड वॉर्नर या दोघांसाठी फार कठोर निर्णय ठरेल . फक्त त्यांच्यासाठीच नाही तर इतर खेळाडूंसाठीही हा निर्णय फार कठोर ठरेल . त्याने स्वतःची चूक मान्य केली याचे श्रेय त्याला द्यावेच लागेल . माझ्या मते , कर्णधार पदावरून हटवणे आणि एका कसोटी सामन्यासाठी या दोघांवर बंदी घालणे योग्य आहे . ’ ऑस्ट्रेलिया - दक्षिण आफ्रिकेच्या तिसऱ्या कसोटी सामन्यात बॉल टॅम्परिंगचे प्रकरण समोर आले . ऑस्ट्रेलियाचा कर्णधार स्मिथने वरिष्ठ खेळाडूंसोबत मिळून ओपनिंग फलंदाज कॅमरून बेनक्राफ्टकडून बॉल टॅम्परिंग करण्याची रणनीती आखल्याची कबुली दिली होती . चौकशीनंतर आयसीसीने दक्षिण आफ्रिकेविरुद्ध होणाऱ्या चौथ्या आणि शेवटच्या कसोटी सामन्यात खेळण्यावर त्यांच्यावर बंदी घालण्यात आली . स्टिव्ह स्मिथला कर्णधारपदावरुन तातडीने हटवा असे आदेश ऑस्ट्रेलिया सरकारने क्रिकेट ऑस्ट्रेलियाला दिल्यानंतर काहीवेळातच कर्णधार स्मिथ आपल्या पदावरून पायउतार झाला . याचसोबत डेव्हिड वॉर्नरनेही उप - कर्णधारपदाचा राजीनामा दिलाय . या संपूर्ण प्रकरणात कॅमेरून बेनक्रॉफ्टची मुख्य भूमिका होती . बॉल टॅम्परिंगमध्ये कॅमेरून दोषी आढळल्यानंतर आयसीसीने कर्णधार स्मिथला एका कसोटी सामन्यासाठी निलंबित केले . इतकेच नाही तर या कृतीला समर्थन देण्यासाठी त्याला मॅच फी इतकाच म्हणजेच १०० टक्के दंडही ठोठावण्यात आला . अनेक माजी क्रिकेटपटूंनी आयसीसीच्या या निर्णयावर टीका करत याहून कठोर कारवाई करायला हवी होती अशी मागणी केलीये . क्रिकेटविश्वातूनच नव्हे तर खुद्द ऑस्ट्रेलियामध्येही क्रिकेट ऑस्ट्रेलियावर टीकेचा भडीमार होत असून दोषी खेळाडूंवर कठोर कारवाईची मागणी होत आहे . याचा मोठा परिणाम पाहायला मिळू शकतो असं म्हटलं जात आहे . दोषी खेळाडूंवर आजीवन बंदीची कारवाई होण्याचीही शक्यता वर्तवली जात आहे . ऑस्ट्रेलियाचे पंतप्रधान मॅल्कम टर्नबुल यांनी ही घटना आश्चर्यजनक आणि निराश करणारी म्हटलं . दक्षिण आफ्रिकेतून आलेल्या वृत्तांमुळे आम्ही सर्वच निराश झालो , आमचा संघ खोटारडेपणा करू शकतो या गोष्टीवर विश्वासच बसत नाही . संपूर्ण देशासाठी ही लाजीरवाणी गोष्ट आहे , असं ते म्हणाले होते .


शाळेतून १५ मिनिटांची सुटी देऊन विद्यार्थ्यांना शारीरिक व्यायाम शिकविण्याचा उपक्रम ‘द डेली माइल’ या ब्रिटनमधील संस्थेने राबविला असून त्यामुळे विद्यार्थ्यांचे आरोग्य सुधारत असल्याचे नुकत्याच करण्यात आलेल्या पाहणीत स्पष्ट झाले आहे . ब्रिटनमधील स्टर्लिग आणि एडिनबर्ग विद्यापीठांतील संशोधकांनी ‘द डेली माइल’ ही संस्था जगभरातील शालेय विद्यार्थ्यांचे आरोग्य सुधारण्यात मोलाची भूमिका बजावत असल्याचे म्हटले आहे . संशोधकांनी नोंदविलेल्या निष्कर्षांवरून ‘द डेली माइल’ ही संस्था कमी शारीरिक हालचाली , संथपणा , लठ्ठपणा या जागतिक पातळीवरील शारीरिक समस्यांविरोधात लढा देते . ‘द डेली माइल’च्या उपक्रमांमुळे मुलांमध्ये सकारात्मक बदल दिसून आले . हा उपक्रम न राबविलेल्या इतर शाळांमधील विद्यार्थ्यांची तुलना केल्यानंतर हे स्पष्ट झाल्याचे स्टर्लिग विद्यापीठातील संशोधक कोलिन मोरान यांनी सांगितले . ‘द डेली माइल’ या संस्थेची स्थापना फेब्रुवारी २०१२ मध्ये एलिन वेली यांनी केली . त्यानंतर सेंट निनियास शाळेत त्यांनी विद्यार्थ्यांसाठी विविध शारीरिक उपक्रम राबविले . १५ मिनिटांच्या सुटीत शाळेच्या मैदानावर विद्यार्थ्यांना धावणे , चालणे आणि इतर शारीरिक क्षमता वाढविणाऱ्या व्यायामांसाठी प्रोत्साहन देण्यात आले . हा उपक्रम यशस्वी ठरल्यानंतर स्कॉटलंड सरकारने ‘द डेली माइल’च्या उपक्रमाला देशात मान्यता दिली . ब्रिटनमध्ये या उपक्रमाला पाठिंबा मिळाला असून नेदरलँड , बेल्जियम या देशांतही या उपक्रमाला मान्यता मिळत आहे .


बॉलिवूड अभिनेत्री श्रीदेवीच्या Sridevi अभिनयाबद्दल बोलावे तितके कमीच आहे . बॉलिवूडची ही ‘हवाहवाई’ वाढत्या वयाप्रमाणेच अभिनयातही आणखीनच चोखंदळ होताना दिसतेय . ‘इंग्लिश - विंग्लिश’ मधून तिने चित्रपटसृष्टीत केलेले पुनरागमन सर्वांनाच तोंडात बोटं घालायला लावणारं होतं . गौरी शिंदेच्या या चित्रपटात आईची भूमिका साकारल्यानंतर श्रीदेवी आता पुन्हा एकदा आईच्याच मुख्य भूमिकेतून प्रेक्षकांच्या भेटीला येणार आहे . आगामी ‘मॉम’ Mom या चित्रपटात पुन्हा एकदा श्रीदेवीच्या अभिनयाची जादू पाहायला मिळणार आहे . प्रत्येक कलाकार आपल्या चित्रपटासाठी अथक परिश्रम घेतो हे काही वेगळे सांगायला नको . पण , काही कलाकार चित्रपटातील व्यक्तिरेखेत समरस होण्यासाठी असं काही करून जातात की त्यामुळे आश्चर्याने आपसुकच सर्वांच्या भुवया उंचावल्या जातात . आता हेच बघा ना मॉम चित्रपटासाठी श्रीदेवी पती बॉनी कपूरशी तब्बल तीन महिने बोलली नाही . वाचा : स्टुडिओबाहेर गुंडांनी भाऊ कदमवर पिस्तुल रोखलं बॉनी कपूर Boney Kapoor ‘मॉम’ चित्रपटाचे निर्मातादेखील आहेत . या चित्रपटाच्या चित्रीकरणादरम्यान या रिअल लाइफ पती - पत्नीने एकमेकांशी अजिबात संवाद साधला नाही . नुकताच ‘मॉम’ चित्रपटाचा ट्रेलर लाँच करण्यात आला . यावेळी श्रीदेवी , बॉनी कपूर आणि त्यांच्या दोन सुंदर मुली जान्हवी , खुशी यादेखील उपस्थित होत्या . काही वेबसाईट्सनी दिलेल्या वृत्तानुसार श्रीदेवी म्हणाली की , गेले तीन महिने मी बॉनीजींशी पती म्हणून कधीच संवाद नाही . फक्त सकाळच्या वेळी गुड मॉर्निंग आणि पॅक झाल्यानंतर गुडनाइट बोलायचे . इतकंच काय ते आमचं एकमेकांशी बोलणं व्हायचं . वाचा : करिना नव्हे तर या अभिनेत्रींनीही केलंय गरोदरपणात काम विशेष म्हणजे ‘मॉम’ श्रीदेवीच्या कारकिर्दीतील ३०० वा चित्रपट असल्याने तो तिच्यासाठी खूपच खास आहे . आपल्या मुलीसोबत झालेल्या एका घटनेनंतर कसल्यातरी गोष्टीचा शोध घेणाऱ्या आईची कथा या थरारपटात दाखविण्यात येणार आहे . ट्रेलरमध्ये श्रीदेवीला दाक्षिणात्य लूकच देण्यात आला आहे . चित्रपटात अक्षय खन्ना आणि नवाजुद्दीन सिद्दीकी यांच्याही भूमिका आहेत . ‘मॉम’ हा चित्रपट येत्या ७ जुलैला प्रदर्शित होणार आहे .


नारळपाणी म्हणजे नैसर्गिक उत्तम पेय , असे आपण म्हणतो . केरळ आणि महाराष्ट्रातील कोकण भागात सहज उपलब्ध होणारे हे फळ अतिशय आरोग्यदायी आहे . आपल्याकडे आजारी किंवा अशक्त व्यक्तीला नारळपाणी आवर्जून दिले जाते . मात्र दैनंदिन व्यवहारात प्रत्येकाने नारळपाणी पिणे आरोग्यासाठी अतिशय हितकारक असते . नारळपाणी प्यायल्याने शरीराला ऊर्जा मिळते . तसेच रोगप्रतिकारक क्षमता वाढण्यास मदत होते . मात्र नारळपाणी पिण्याची योग्य वेळ कोणती याबाबत बरेचदा संभ्रम असल्याचे दिसते . काही जण म्हणतात नारळपाणी सकाळी प्यावे तर काही म्हणतात ते संध्याकाळी प्यायलेले अधिक चांगले . मात्र तज्ज्ञांच्या म्हणण्यानुसार , सकाळच्या वेळेस नारळपाणी पिणे शरीरासाठी लाभदायक असते . सकाळी नारळपाणी प्यायल्यास दिवसभर शरीराला स्फूर्ती मिळते . फायदे १ . एक कप नारळपाण्यात २९५ मिलिग्रॅम पोटॅशियम असते . हृदयाच्या ठोक्यांच्या नियमिततेसाठी पोटॅशियम हे खनिज गरजेचे असते . मेंदू आणि स्नायूंसाठीही नारळपाणी चांगले असते . २ . थायरॉईडच्या हार्मोन्सचे संतुलन राखण्यासाठी नारळपाणी अतिशय उपयुक्त असते . त्यामुळे ज्यांना थायरॉईड होण्याचा धोका आहे किंवा झालेला आहे त्यांनी आहारात नारळ पाण्याचा आवर्जून समावेश करावा . ३ . शरीराची रोगप्रतिकारक शक्ती वाढण्यासाठी नारळपणी अतिशय उत्तम काम करते . त्यामुळे नियमित नारळपाणी प्यायल्यास विविध आजारांपासून आपला बचाव होण्यास मदत होते . ४ . अनेकांना लठ्ठपणाची समस्या असते . अशांनी नियमित नारळपाणी प्यायल्यास त्याचा निश्चितच फायदा होतो . नारळपाण्याने दिर्घकाळ भूक लागत नाही त्यामुळे कमी खाल्ले जाते आणि वजन कमी होण्यास मदत होते . ५ . किडनीचे आरोग्य चांगले राहण्यासाठी नारळपाण्याचे सेवन करणे चांगले असते . यामुळे मुतखड्याचा त्रास उद्भवण्याची शक्यता कमी होते . ६ . यात मॅग्नेशियम , सोडियम , फॉस्फरस , पोटॅशियम आणि कॅल्शियमसारखी खनिजे असतात . त्यामुळे इतर कोणतेही सॉफ्टड्रिंक घेण्यापेक्षा नारळपाणी घेणे कधीही उत्तम . नारळपाणी प्यायल्याने त्वचेलाही फायदा होतो . त्वचेमध्ये ओलावा टिकून राहतो . कोणत्याही ऋतूमध्ये नारळपाणी प्यायल्याने शरीराला अनेक फायदे होतात . नारळपाणी प्यायल्याने अँटीएजिंगची समस्या दूर होते . सलग १४ दिवस नारळपाणी प्यायल्यास पचनक्रियेशी संबंधित समस्या दूर होतात . ( ही बातमी वैद्यकीय संशोधनावर तसेच तज्ज्ञांच्या मतांवर आधारित आहे . त्यातील मतांशी ‘लोकसत्ता ऑनलाईन’चा संबंध नाही . त्यामुळे कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


स्मार्टफोन जगतामध्ये मागील अनेक महिन्यांपासून चर्चेत असणारा ‘वन प्लस सिक्स टी’ हा स्मार्टफोन काही दिवसांपूर्वीच भारतात लाँच झाला आणि त्याची विक्रीही सुरू झाली आहे . आता कंपनीने या स्मार्टफोनचं एक नवं कलर व्हेरिअंट सादर केलं आहे . OnePlus 6T हा स्मार्टफोन मिडनाइट ब्लॅक आणि मिरर ब्लॅक या रंगांमध्ये उपलब्ध आहे . पण आता कंपनीने याचं एक नवं कलर व्हेरिअंट थंडर पर्पल सादर केलंय . मात्र , हे फिचर सध्या केवळ चीनमध्ये लाँच करण्यात आलं आहे . लवकरच भारतातही हे व्हेरिअंट दाखल होण्याची शक्यता आहे . मात्र , भारतात हे व्हेरिअंट नेमकं कधी येणार आणि याची किंमत किती असेल याबाबत माहिती मिळालेली नाही . किंमत – वन प्लसचं अधिकृत संकेतस्थळ , क्रोमा स्टोअर्स किंवा रिलायंस डिजीटल स्टोअर्समध्ये हा फोन विक्रीसाठी उपलब्ध आहे . हा स्मार्टफोन तीन व्हेरिअंटमध्ये उपलब्ध असणार आहे . याच्या बेसिक व्हेरिअंटची म्हणजेच 6 जीबी रॅम आणि 128 जीबी स्टोरेज असलेल्याची किंमत 37 हजार 999 रुपये आहे . टॉप व्हेरिअंटची म्हणजेच 8 जीबी रॅम आणि 256 जीबी स्टोरेज असलेल्याची किंमत 45 हजार 999 रुपये आणि मध्यम व्हेरिअंट म्हणजेच 6 जीबी रॅम आणि 128 जीबी स्टोरेज असलेल्याची किंमत 41 हजार 999 रुपये आहे . फिचर्स आणि स्पेसिफिकेशन्स – वन प्लसच्या या नवीन फोनमधील सर्वात मोठा बदल म्हणजे फोनच्या ६ . ४ इंच स्क्रीनवर असलेला वॉटरड्रॉप स्टाइलचा नॉच . वन प्लसच्या युझर्सने दिलेल्या सुचनेनुसार हा बदल करण्यात आल्याचे कंपनीने स्पष्ट केले आहे . फोनला ६ . ४ इंचाची फूल एचडी ओएलईडी स्क्रीन देण्यात आली आहे . हा फोन क्वॉलकोम स्नॅपड्रॅगन ८४५ प्रोसेसरवर हा फोन काम करेल . फोनमध्ये ६ जीबी तसेच ८ जीबी रॅमचा आणि १२८ जीबी तसेच २५६ जीबी इंटरनल मेमरी असे दोन पर्याय देण्यात आले आहेत . या फोनचे बेसिक व्हेरिअंट कंपनीच्या आधीच्या फोनप्रमाणे ६४ जीबी इंटरनल मेमरी ऐवजी थेट १२८ जीबी इंटरनल मेमरीपासून सुरु होईल . वन प्लस सिक्स टीमध्ये तीन कॅमेरा असतील असा अंदाज बांधला जात होता . मात्र फोनमध्ये केवळ दोनच कॅमेरा असतील असे कंपनीने लॉन्च इव्हेंटमध्ये स्पष्ट केले आङे . रेअर कॅमेरा हा २० मेगापिक्सलचा सोनी आयएमएक्स३७६के सेन्सर्स असणार असेल तर फ्रण्ट कॅमेरा १६ मेगापिक्सलचा सोनी आयएमएक्स५१९ सेन्सर्सचा असेल . फोनमध्ये स्टुडिओ लायटनिंग आणि नाईट्स्केप हे दोन नवीन फिचर्स देण्यात आले आहेत . पोर्टेट मोडमध्ये एखाद्या व्यक्तीचा फोटो काढताना त्याच्या चेहऱ्यावर पडणारा प्रकाश किती असावा हे स्टुडीओ लायटिंगच्या मदतीने ठरवता येईल तर कमी प्रकाशात फोटो काढताना म्हणजेच एचडीआर मोडच्या मदतीने अगदी दोन सेकंदात फोटो काढण्यासाठी नाईट्स्केप फिचर वापरता येईल . फोनमध्ये ३७०० एमएएचची बॅटरी आहे . कंपनीचा सध्याचा प्लॅगशिप फोन असणाऱ्या वन प्लस सिक्सच्या बॅटरीपेक्षा ही बॅटरी ३७ टक्क्यांनी जास्त शक्तीशाली आहे . गेम खेळणाऱ्यांसाठी हा फोन खास असेल कारण यामध्ये स्टेबिलायझर म्हणजे फोनमधील ग्राफिक्स स्थिर राहण्यासाठी विशेष काळजी घेण्यात आली आहे . हा फोन अॅण्ड्रॉइड ९ पायवर काम करेल . या फोनमध्ये स्मार्ट बुस्टर हे विशेष फिचर उपलब्ध करुन देण्यात आले असून यामुळे मोबाइलच्या रॅम तसेच रॉमवर पडणारा ताण कमी करुन बुटिंगसाठी लागणारा वेळ कमी करता येईल . फोनला एनएफसी आणि फोर जी व्होल्ट कनेक्टीव्हिटीचे पर्याय देण्यात आले आहेत .


‘सैराट’ सिनेमाने लोकांच्या मनावर अक्षरशः अधिराज्य गाजवले होते . आजही परश्या आणि आर्चीची क्रेझ लोकांमध्ये कमी झालेली नाही . झिंगाट , सैराट ही गाणी ऐकू आली की आपसूक प्रत्येकाचे पाय थिरकल्याशिवाय राहत नाहीत . पण हा सिनेमा कितीही हिट झाला असला तरी हा सिनेमा लोकांचे प्रबोधन करु शकला नाही , असे मत सिनेमाचा दिग्दर्शक नागराज मंजुळेने याने व्यक्त केले आहे . पिंपरी - चिंचवडमधील नेत्रसेवा प्रतिष्ठानच्या वतीने आयोजित केलेल्या व्याख्यानमालेत नागराज मुंजळे बोलत होता . सिनेमाच्या माध्यमातून जी गोष्ट सांगण्याचा प्रयत्न करण्यात आलेला ते सोडून लोकांना सगळं कळलं . लोकांना झिंगाट कळले , सैराट कळले , आर्ची , परशा एवढेच काय तर १०० कोटीही कळले , मात्र प्रबोधन झालेच नाही , अशा शब्दात नागराज मंजुळे याने आपल्या भावना व्यक्त केल्या . या कार्यक्रमात सिनेमातून समाज प्रबोधन करणे हे एक आव्हान असल्याचे नागराज म्हणाला . नागराज म्हणाला की , “कुणी कोणाला मारु नये , हिंसा करु नये , किमान एवढं तरी ज्ञान या सिनेमातून घ्यायला हवं होतं असं मला वाटतं . पण सिनेमातून हा मेसेज घ्यायचा सोडून लोकांना झिंगाट कळलं , सैराट कळलं , आर्ची कळली , परशा कळला , १०० कोटी कळले , सगळं जग कळतं . पण प्रबोधनाची कधी कधी मला खूप गंमत वाटते , प्रबोधन खरंच होऊ शकतं का ? एवढा सिनेमा करायचा आणि परत कार्यक्रमांमध्ये येऊन सांगावं लागणं याचं मला हसू येतं . मग जर कार्यक्रमांत येऊनच हे सगळं सांगावं लागणार असेल तर सिनेमा का करायचा हा प्रश्न मला पडतो . म्हणूनच प्रबोधन खूप वेगळं आहे आणि पिक्चर वेगळा आहे असं मला वाटतं . ”


सफाईकाम करणाऱ्या महिला किंवा घरात स्वच्छता करताना रसायनांचे फवारे वापरणाऱ्या गृहिणींच्या श्वसनसंस्थेच्या क्षमतेवर विपरित परिणाम होतो . मात्र ज्या महिला अशी कामे करत नाहीत त्यांच्या श्वसनक्षमतेवर असा परिणाम तुलनेने कमी होतो , असे अभ्यासात दिसून आले आहे . नॉर्वेमधील बर्गन विद्यापीठातील संशोधक सेसिल स्वान्स आणि सहकाऱ्यांनी या विषवार संशोधन केले . त्याचे अहवाल अमेरिकन जर्नल ऑफ रेस्पिरेटरी अॅण्ड क्रिटिकल केअर मेडिसिन या वैज्ञानिक नियतकालिकात प्रसिद्ध झाले आहेत . या अभ्यासात संशोधकांनी ६२३५ रुग्णांवर प्रयोग करून माहितीचे विश्लेषण केले . त्यातून असे दिसून आले की , घरात किंवा अन्यत्र सफाईकाम करणाऱ्या महिलांमध्ये अस्थमाचे प्रमाण अधिक आहे . ज्या महिला सफाईचे काम करत नाहीत नाहीत त्यांच्यात अस्थमाचे प्रमाण ९ . ६ टक्के आढळले . तर ज्या महिला घरात स्वच्छता करतात त्यांच्यात हेच प्रमाण १२ . ३ टक्के आणि व्यवसाय म्हणून सफाईकाम करणाऱ्या महिलांत हे प्रमाण १३ . ७ टक्के आढळले . स्वच्छतेसाठी वापरात येणाऱ्या रसायनांमुळे अल्पकाळात मानवी शरीरावर काय परिणाम होतात याचा बऱ्यापैकी अभ्यास झाला आहे . मात्र दीर्घकाळात त्याचे काय परिणाम होतात यावर अद्याप पुरेसे संसोधन झालेले नाही . दररोज , हळूहळू ही रसायने श्वसनसंस्थेत साठून तिच्यावर परिणाम करत राहतात , असे सेसिल स्वान्स यांनी सांगितले .


दिग्गज क्रिकेटर आणि राज्यसभा सदस्य सचिन तेंडुलकर राज्यसभेतील अनुपस्थितीमुळे चर्चेत आला . राज्यसभेतील अनुपस्थितीचा प्रश्न उपस्थित केल्यानंतर तो सभागृहात सहभागी झाल्यानंतरही नेटिझन्सनी त्याच्यावर ‘बाऊन्सर’चा मारा केल्याचे पाहायला मिळाले . पण हे सर्व होत असताना मैदानातील शांत स्वभाव इथंही कायम ठेवल्याचे त्याने दाखवून दिले . मैदानात खेळत असताना टीकेकडे दुर्लक्ष करुन टीकाकारांना त्याने बॅटने उत्तर दिल्याचे किस्से सर्वांनाच माहिती आहेत . त्याच्या स्वभावातील हा गुण सामाजिक कार्यामध्येही दिसून येतो . राज्यसभेतील त्याच्या अनुपस्थितीची चर्चा रंगत असताना खासदार निधीतून त्याने सरकारी रुग्णालयाला मदत देण्याची उत्सुकता दाखवून दिल्याचे समोर आले आहे . सचिनने रुग्णालयातील अत्याधुनिक एक्स रे मशिन आणि अन्य सामग्रीसाठी खासदार निधीतून तब्बल २५ लाखांची मदत देणार आहे . या निधीच्या माध्यमातून एर्नाकुलम सरकारी रुग्णालयातील गरीब जनतेला फायदा होणार आहे . एर्नाकुलमचे आमदार हेबी ईडेन यांनी गरीब जनतेला सरकारी रुग्णालयात अत्याधुनिक सुविधा उपलब्ध करुन देण्यासाठी सचिन तेंडुलकरकडे मदत मागितली होती . ईडेन यांनी दिलेल्या माहितीनुसार दिग्गज क्रिकेटरने यासंदर्भात आर्थिक आणि प्रशासकीय माहिती घेण्यासाठी एर्नाकुलम जिल्हाधिकाऱ्यांशी पत्रव्यवहार केला . संसद सदस्य स्थानिक विकास समितीच्या अधिकारात रुग्णालयातील अत्याधुनिक यंत्रसामग्रीसाठी मदत देणे शक्य असेल तर त्याला मंजुरी देऊन कामाला सुरुवात करावी , असे सचिनने जिल्हाधिकाऱ्यांना लिहिलेल्या पत्रात म्हटले होते . यासंदर्भात जिल्हा प्रशासनाने वेळोवेळी माहिती द्यावी , असा उल्लेख त्याने केलाय .


अपुरी झोप ही सध्या अनेकांची तक्रार असते . झोप न झाल्याने होणारी चिडचिड आणि अपचन , डोकेदुखी या तक्रारी तर ठरलेल्याच असतात . असे होऊ नये म्हणून वेळच्या वेळी पुरेशी झोप घेणे आवश्यक आहे . पुरेशी म्हणजे किती तर व्यक्तीला किमान ६ ते ८ तासांची झोप आवश्यक असते . हे प्रमाण व्यक्तीनुसार बदलते . मात्र पुरेशी झोप झालेल्या व्यक्तीचे आरोग्य चांगले राहते असे अनेक अभ्यासातून समोर आले आहे . आता विविध कारणांनी ही झोप नीट होत नसेल तर काही सोपे उपाय आहेत ज्यामुळे आरोग्याच्या तक्रारी उद्भवत नाहीत . पाहूयात काय आहेत हे उपाय… १ . झोपताना डोळ्यांवर दुधाच्या पट्ट्या ठेवाव्या . २ . तळपायाला तूप लावून काशाच्या वाटीने पाय घासावे . ३ . अजिर्ण किंवा अपचन झाले असेल तर झोप पूर्ण होईपर्यंत द्रवाहार घेतलेला चांगला . मोड आलेले मूग पाण्यात शिजवून ते पाणी ताक घालून प्यावे . यात धनेजीरे पूड आणि चवीपुरते मीठ घातल्यास फायद्याचे ठरते . ४ . अपचन झाल्यास गरम पाण्यात २ ते ३ चमचे साखर , थोडा लिंबाचा रस आणि चवीपुरते मीठ घालून हे सरबत दिवसातून २ ते ३ वेळा प्यावे . ५ . अपचनामुळे करपट ढेकर येत असतील तर जीरेपूड घातलेले कोकम सरबत प्यावे . ६ . आहारात तेलकट , मसालेदार , खारट पदार्थ टाळावेत . ७ . दिवसातून ३ वेळा अर्धा चमचा वाळ्याचे चूर्ण घ्यावे . ८ . दिवसातून २ वेळा गाईचे तूप आहारात ठेवावे . हे तूप दुधाबरोबर घेतल्यास जास्त चांगले . ९ . दूध आणि शतावरीकल्प घेतल्याने झोप अपूरी झाली असेल तरीही डोकेदुखी , अपचन यावर आरम मिळू शकतो . १० . आवळा कँडी किंवा मोरावळा दिवसातून दोन वेळा खावा . वैद्य लीना बावडेकर , आयुर्वेदतज्ज्ञ


मुंबई : भारत आणि वेस्ट इंडिज यांच्यातील पहिल्या कसोटी सामन्याला उद्यापासून सुरवात होणार आहे . या कसोटी सामन्यासाठी भारताचा 12 खेळाडूंचा अंतिम संघ जाहीर करण्यात आला आहे . या संघात मुंबईकर पृथ्वी शॉचा समावेश करण्यात आला आहे . या संघात लोकेश राहुलच्या जोडीने सलामीवीर म्हणून पृथ्वी शॉ मैदानात उतरण्याची दाट शक्यता आहे . याच पार्श्वभूमीवर भारताचा उपकर्णधार अजिंक्य रहाणेने पृथ्वी शॉला कानमंत्र दिला आहे . ' ' वेस्ट इंडीजविरुद्धच्या मालिकेत पथ्वी शॉला पदार्पणाची संधी मिळण्याची दाट शक्यता आहे . ही संधी मिळाल्यास त्याने आपल्या नैसर्गिक आक्रमकतेला आळा घालू नये . मुंबईसाठी खेळतो तसा खेळ त्याने करावा . ' अ ' संघाकडून खेळताना त्याने ते दाखवून दिले आहे , ' ' असे मत रहाणेने व्यक्त केले आहे . बीसीसीआयने सौराष्ट्र क्रिकेटच्या मैदानावर उसळती खेळपट्टी बनवण्याची मागणी केली होती . त्यामुळे या सामन्यात वेगवान गोलंदाजांना अधिक पसंती असेल अंतिम संघात केवळ एक किंवा दोन फिरकी गोलंदाजांना स्थान दिले जाईल . तसेच पृथ्वी शॉला संघात स्थान मिळाल्याने मयांक अगरवालचे पदार्पण लांबणीवर पडले आहे तर महंमद सिराजलाही संघात स्थान देण्यात आलेले नाही . 12 खेळाडूंचा संघ : लोकेश राहुल , पृथ्वी शॉ , चेतेश्वर पुजारा , विराट कोहली , अजिंक्य रहाणे , रिषभ पंत , रविचंद्रन अश्विन , रवींद्र जडेजा , कुलदीप यादव , महंमद शमी , उमेश यादव , शार्दूल ठाकूर पृथ्वी शॉचा प्रवास - 14 वर्षे : शालेय स्पर्धेत 546 धावा 17 वर्षे : प्रथम श्रेणी क्रिकेटमध्ये पदार्पण 17 वर्षे : रणजी आणि दुलिप करंडकात शतक 18 वर्षे : विश्वविजेत्या 19 वर्षांखालील संघाचा कर्णधार 18 वर्षे : प्रथम क्श्रेणी क्रिकेटमध्ये पाच शतके , आयपीएलमध्ये पदार्पण 18 वर्षे , 329 दिवस : भारतीय कसोटी संघात पदार्पण करण्यास सज्ज


आगामी स्थानिक क्रिकेट मोसमात विविध वयोगटांतील स्पर्धांमध्ये तब्बल दोन हजारपेक्षा जास्त सामने रंगतील . सर्वोच्च न्यायालयाने नियुक्त केलेल्या लोढा समितीच्या शिफारशींनुसार ईशान्येकडील राज्यांना सामावून घेण्यात आले आहे . त्या संघांचा रणजी प्लेटसह वन - डे व टी - 20 स्पर्धांतही सहभाग राहील . भारतीय क्रिकेट नियामक मंडळाने 2018 - 19 मोसमाचा कार्यक्रम जाहीर केला . ऑगस्टमध्ये मोसम सुरू होईल . आधी महिला टी - 20 चॅलेंजर स्पर्धा आणि त्यानंतर पुरुषांची दुलिप करंडक स्पर्धा होईल . पावसामुळे पेच ईशान्येकडील राज्यांत मोसमाच्या सुमारास पाऊस पडतो . त्यामुळे तयारीवर परिणाम होऊ शकेल . याविषयी " बीसीसीआय ' शी चर्चा करावी लागेल , असे एका पदाधिकाऱ्याने सांगितले . " आयपीएल ' साठी संधी मुश्ताक अली टी - 20 स्पर्धेत 37 संघ असतील . त्यामुळे स्थानिक खेळाडूंना " आयपीएल ' साठी संधी मिळविता येईल . ज्युनिअर व युवा खेळाडूंसाठी कर्नल सी . के . नायडू , विनू मांकड , कुचबिहार , विझी या स्पर्धा होतील . दृष्टिक्षेपात - रणजी स्पर्धेने मोसमाचा प्रारंभ करण्याच्या परंपरेत बदल - दुलिप स्पर्धेनंतर हजारे व देवधर करंडक स्पर्धा - त्यानंतर रणजीचे आयोजन - रणजी करंडक स्पर्धेत एकूण 37 संघ - नऊ नव्या संघांचा समावेश - प्लेट विभागातील नऊ संघ ः अरुणाचल प्रदेश , बिहार , मणिपूर , मेघालय , मिझोराम , नागालॅंड , पुदुच्चेरी , सिक्कीम , उत्तराखंड - प्लेट विजेता पुढील मोसमात " क ' गटात - " क ' गटातील पहिले दोन संघ पुढील मोसमात " अ ' व " ब ' गटांत - तिन्ही गटांतील तळातले संघांची " प्लेट ' मध्ये पदावनती


अभिनेत्री अमृता सिंग चित्रपटसृष्टीच्या मुख्य प्रवाहापासून काहीशी दूर असली तरीही अभिनय क्षेत्रापासून ती दुरावलेली नाही हेच खरे . ‘२ स्टेट्स’ या चित्रपटामध्ये अमृताने अर्जुन कपूरच्या आईची भूमिका साकारली होती . या चित्रपटातून अस्सल पंजाबी आईच्या भूमिकेमध्ये प्रेक्षकांच्या भेटीला आलेल्या अमृताने अनेकांचीच दाद मिळवली होती . गेल्या काही दिवसांपासून अमृता पुन्हा एकदा अर्जुन सोबत एकाच चित्रपटातून झळकणार असल्याचे जवळपास नक्कीच झाले होते . आगामी ‘मुबारका’ या चित्रपटाद्वारे अमृता पुन्हा प्रेक्षकांच्या भेटीला येणार होती . पण , सूत्रांनी दिलेल्या माहितीनुसार अमृताने या चित्रपटातील भूमिकेसाठी नकार दिला आहे . अनीस बाझमी दिग्दर्शित या चित्रपटामध्ये एका पंजाबी कुटुंबातील नात्यांवर भाष्य केले जाणार आहे . ‘डेस्टिनेश वेडिंग’च्या निमित्ताने विविध ठिकाणी फिरणाऱ्या एका पंजाबी कुटुंबाची पार्श्वभूमी या चित्रपटाला देण्यात आली आहे . ‘मुबारका’ या चित्रपटामध्ये अर्जुन कपूर दुहेरी भूमिकेमध्ये दिसेल . तर , अभिनेता अनिल कपूर त्याच्या काकांच्या भूमिकेत दिसेल असे कळत आहे . याच चित्रपटील एका महत्त्वाच्या भूमिकेसाठी अभिनेत्री अमृता सिंगला विचारण्यात आले होते . अमृताही या चित्रपटामध्ये काम करण्यासाठी तयार झाली होती . पण , त्यानंतर मात्र तिने या चित्रपटात काम करण्यास नकार दिला . काही खाजगी कारणांमुळे चित्रपटाच्या ठरलेल्या तारखांना ती वेळ नाही देऊ शकत असे कारण देत तिने ही भूमिका नाकारली आहे . अमृताचे हे खाजगी कारण आहे तिची मुलगी सारा . सध्या अमृता तिच्या मुलीच्या बृलिवूड पदार्पणावरच जास्त लक्ष देत आहे . त्यामुळे ती इतर कोणत्याही कामामध्ये स्वतःला गुंतवू इच्छित नाही . सूत्रांनी दिलेल्या माहितीनुसार सध्या अमृता तिच्या मुलीसाठी म्हणजेच सारासाठी एका चांगल्या चित्रपटाच्या शोधात आहे . ती स्वतःच्या करिअरपेक्षा स्वतःच्या मुलीच्या करिअरवर आणि बॉलिवूड पदार्पणावरच जास्त लक्ष देत आहे . म्हणूनच अमृताने ‘मुबारका’ या चित्रपटातून काढता पाय घेतला आहे . दरम्यान या चित्रपटातील आपल्या लूकवरुन पडदा उचलत अभिनेता अर्जुन कपूरने काही दिवसांपूर्वीच एक फोटो त्याच्या इन्स्टाग्राम अकाऊंचवरुन शेअर केला होता . ‘मुबारका’ या चित्रपटात अर्जुन कपूर , अथिया शेट्टी आणि इलियाना डिक्रूझ यांच्या भूमिका आहेत . हा चित्रपट पुढील वर्षी २८ जुलैला प्रदर्शित होईल .


शांत स्वभावाच्या मनोज नाथोसिंग रावतला उंच उडीत उंची गाठायची आहे . मात्र , सरावासाठी पुण्यापासून ४० किलोमीटर अंतरावर असलेल्या तळेगाव येथे उंच उडीसाठी आवश्यक असलेल्या पुरेशा सुविधा नाहीत . त्या सुविधा मिळविण्यासाठी आणि योग्य मार्गदर्शकाखाली उत्तम सराव करण्यासाठी तो रोज एकूण ८० किलोमीटर प्रवास करतो . या श्रमाचे त्याला फळही मिळू लागले आहे . नुकत्याच नागपुरात झालेल्या २९ व्या पश्चिम विभागीय ज्युनिअर ॲथलेटिक्स स्पर्धेत मनोजने १६ वर्षे वयोगटात उंच उडीत १ . ८४ मीटर उंची मारताना सुवर्णपदक जिंकले . त्यापूर्वी डेरवण येथे झालेल्या राज्य स्पर्धेत त्याने १ . ८२ मीटर अंतर पार करून प्रथम क्रमांक मिळविला होता . ५ फूट ११ इंच उंची लाभलेल्या मनोजला प्रथम १ मीटर ९० सेंटिमीटर अंतर पार करायचे आहे आणि येत्या एक - दोन वर्षात भारतासाठी पदक जिंकायचे आहे . त्याचा परिवार मूळच उत्तराखंडचा . पुण्यात आल्यावर त्याचे वडील एका कंपनीत रुजू झाले . घरी खेळाला असे पोषक वातावरण असल्याने मनोजला पुण्यात सराव सुरू करण्यास अडचण गेली नाही . त्याचा लहान भाऊ उत्तम व्हॉलिबॉलपटू आहे . तळेगावातील कृष्णराव भेगडे इंग्लिश मीडियम शाळेतील सरांनी उंची पाहून उंच उडी करायला लावली आणि तेथून मनोजचा उंच उडीचा प्रवास सुरू झाला . मनोज म्हणाला , ‘‘ ‘सुरवातीला ‘सिझर’ या पारंपारिक पद्धतीने उडी मारायचो , त्यामुळे १ . ६५ मीटरच्या पुढे जाऊ शकलो नव्हतो . गेल्यावर्षी ‘सकाळ’च्या स्कूलिंपिकमध्येही भाग घेतला होता . त्याचवेळी डेक्कन जिमखानाचे अभय मळेकर यांच्याविषयी माहिती झाली . मात्र , दहावीच्या परीक्षेमुळे सरावात काही काळ खंड पडला . एप्रिल महिन्यापासून पुण्यात सरावाला सुरवात केली . रोज ८० किलोमीटरचा प्रवास सोपा नव्हता . मात्र , आई - वडिलांनी परवानगी दिली , त्यामुळेच आज झपाट्याने प्रगती करू शकलो . ’’ या पाच महिन्यांत त्याने आपल्या कामगिरीत २० सेंटिमीटरने सुधारणा केली आहे . मनोजचा दिवस पहाटे साडेचारला सुरू होतो . पूजा , योगा केल्यानंतर तो सायकलने तीन किलोमीटर अंतर पार करून तळेगाव स्टेशनवर येतो . तिथून ट्रेनने शिवाजीनगर व नंतर बसने कधी डेक्कन जिमखाना , तर कधी सणस मैदानावर सकाळी साडेसात वाजता पोचतो . सराव संपल्यावर अशाच पद्धतीने तो दुपारी घरी पोचतो . तरीही त्याच्यातील सहनशीलता टिकून आहे . याविषयी मनोज म्हणतो , ‘‘यासाठी मी ‘मेडिटिएशन आणि योगा’ करतो , त्याचा फायदा होतो . परिवारातील सदस्य , मित्र , डी . वाय . पाटील महाविद्यालयातील शिक्षक सर्वच जण मला सहकार्य करतात . त्यामुळे हे सर्व शक्य आहे . त्याची कहाणी ऐकून नागपुरातील मित्र परिवारातील प्रमोद पेंडके यांनी पुण्यातील संस्थेमार्फत मनोजला मदत करण्याचे आश्वासन दिले आहे .


‘सावरिया’ रणबीर त्याच्या चित्रपटांसोबतच खासगी आयुष्यामुळेही चर्चेत असतो . अभिनेत्री दीपिका पदुकोणपासून ते अगदी कतरिना कैफपर्यंत रणबीरच्या प्रत्येक प्रेमप्रकरणाला माध्यमांनी बरीच हवा दिली . मुख्य म्हणजे या अभिनेत्रींसोबतच त्याचं नाव इतरही काही मॉडेल्स आणि इंडस्ट्री बाहेरील ‘मिस्ट्री गर्ल्स’शी जोडलं गेलं होतं . काही दिवसांपासून तर तो चक्क एका पाकिस्तानी अभिनेत्रीला डेट करत असल्याचंही म्हटलं जात होतं . रणबीर आणि पाकिस्तानी अभिनेत्री… हे ऐकून अनेकांनाच धक्का बसला . किंग खानच्या ‘रईस’ या चित्रपटातून बॉलिवूडमध्ये पदार्पण करणाऱ्या माहिरा खानला ‘चॉकलेट बॉय’ रणबीर डेट करत असल्याच्या बऱ्याच चर्चा होत्या . रणबीर आणि माहिराच्या डेटिंगच्या चर्चांना उधाण आल्याचं लक्षात येताच या अभिनेत्रीने तिच्या इन्स्टाग्राम अकाऊंटवरुन या संपूर्ण विषयावर स्पष्टीकरण देत एक पोस्ट केली . या सर्व अफवा असल्याचं म्हटलं आहे . तिने पोस्ट केलेल्या एका फोटोमध्ये या सर्व अफवांना अनुसरुन पोस्ट करण्यात आलेल्या या फोटोमध्ये ‘फर्स्ट ऑफ ऑल नो… सेकंड ऑफ ऑल नो’ असं लिहिण्यात आलंय . ही पोस्ट पाहता तिने कमी शब्दांतच सर्व अफवांना पूर्णविराम दिल्याचं लक्षात येतंय . रणबीर कपूरसोबत आपलं नाव उगाचच जोडलं जात असल्याचं पाहून माहिराने याविषयी तिचं मत मांडलं . सूत्रांनी दिलेल्या माहतीनुसार ‘माहिराने या अफवांवर निराशा व्यक्त केली आहे . रणबीरला एक - दोनदा भेटल्यामुळे आणि त्यानंतरही त्याच्या संपर्कात असल्याचा अर्थ असा होत नाही की ते दोघं डेट करत आहेत . ’ माहिरा विवाहित असून , तीन वर्षांच्या मुलाची आई आहे . दरम्यान , शाहरुखच्या ‘रईस’ या चित्रपटातून माहिराचा चेहरा सर्वांसमोर पोहोचला आहे असं नाही . याआधी ती ‘हमसफर’ या मालिकेतून घराघरात पोहोचली होती . सोशल मीडियावरही ती बऱ्यापैकी सक्रिय आहे . काही महिन्यांपूर्वीच एका कार्यक्रमाच्या निमित्ताने तिची आणि रणबीरची भेट झाली होती . तेव्हा त्यांचा एक व्हिडिओसुद्धा सोशल मीडियावर व्हायरल झाला होता . या व्हिडिओमध्ये माहिरा रणबीरकडे विनवणी करताना दिसत होती . त्यांचा हा व्हिडिओ बराच चर्चेत आला होता . पण , त्यांतर मात्र तिचं नाव दूरदूरपर्यंत कुठेच नव्हतं आणि अचानक गेल्या काही दिवसांपासून माहिरा चर्चेत आली ती म्हणजे रणबीरला डेट असल्याच्या अफवामुळे . या सर्व अफवांना तिने दिलेलं हे उत्तर पाहता आता तरी वायफळ चर्चा थांबणार का , हे पाहणं महत्त्वाचं ठरेल . वाचा : ‘लगान’मधील ‘ती’ सध्या काय करते ?


बॉलीवूडमध्ये एकेकाळी आपल्या सौंदर्याने आणि अभिनयाने सर्वांच्या मनावर राज्य करणा - या अभिनेत्री रेखा यांच्या भांगातील कुंकू हा नेहमीच चर्चेचा विषय राहिला आहे . बॉलीवूडची ही एव्हरग्रीन अभिनेत्री तिच्या भांगात अभिनेता संजय दत्तच्या नावाचे कुंकू भरत असल्याचे वृत्त रविवारपासून फिरत आहे . रेखा या भांगात नक्की कोणाच्या नावाचे कुंकू भरतात हा आजवर अनेकांनाच पडत आलेला प्रश्न आहे . त्यात अशा प्रकारच्या चर्चा होणे म्हणजे नक्कीच धक्का देणारे आहे . या वृत्ताला दुजोरा देण्यासाठी अनेकांनी यासाठी यासिर उस्मान यांच्या रेखा - द अनटोल्ड स्टोरी या पुस्काचा संदर्भ दिला आहे . मात्र , यासिर उस्मान यांनी एका वृत्तपत्राला दिलेल्या मुलाखतीत या वृत्ताचे खंडण केले आहे . ते म्हणाले की , हे वृत्त चुकीचे आहे . माझ्या पुस्तकात असे काहीच लिहलेले नाही . लोकांनी हे पुस्तक व्यवस्थित वाचलेले नाही . पुढे त्यांनी पुस्तकात लिहलेल्या घटनेसंदर्भात सांगितले . रेखा आणि संजय यांनी १९८४ मध्ये प्रदर्शित झालेल्या ‘जमीन आसमान’ चित्रपटात एकत्र काम केले होते . त्याचवेळी या दोघांमध्ये प्रेमसंबंध असल्याची चर्चा सुरु झाली होती . इतकेच नव्हे तर तेव्हा दोघांनी लग्न केल्याची देखील चर्चा होती . या अफवा इतक्या प्रमाणात पसरल्या की एका मासिकाच्या मुलाखतीतून संजयने सदर वृत्तांचे खंडण केले होते . त्याने अधिकृतरित्या सर्व अफवांना नाकारले होते , असे उस्मान म्हणाले . यासिर उस्मान पुढे म्हणाले की , तेव्हा संजय आणि रेखा दोघेही अविवाहित होते . त्यात , संजय दत्तने हे वृत्त अधिकृतरित्या नाकारल्याने सदर प्रकरणाला आणखीनच हवा मिळाली होती . त्यावेळी ब - याच व्यक्तिंची नावे रेखा यांच्यासोबत जोडले गेल्याचे यासिर यांच्या पुस्तकात म्हटले आहे . यामध्ये शैलेंद्र सिंह , कमल हसन , निर्माता राजीव कुमार आणि संजय दत्त यांच्या नावांचा समावेश होता . दरम्यान , एक दिवस संजय दत्तच्या लग्नाचे वृत्त समोर आले . पण , हीसुद्धा अखेर एक अफवाच निघाली . आधीच्या कठीण परिस्थितीतून बाहेर पडण्यासाठी या वृत्ताचा तेव्हा आधार घेण्यात आला होता . ‘जमीन आसमान’ चित्रपटापासून या चर्चांना उधाण आले होते . त्यामुळेच संजय दत्तने स्वतः समोर येऊन या वृत्ताचे खंडण करण्याचा निर्णय घेतला होता . सध्या दिग्दर्शक राज कुमार हिरानी हा संजय दत्तवर बायोपिक बनवत आहे . या चित्रपटात संजूबाबाची भूमिका अभिनेता रणबीर कपूर साकारत आहे . तर सुनील दत्त यांच्या भूमिकेत अभिनेता परेश रावल आणि नरगिस दत्त यांच्या भूमिकेत अभिनेत्री मनीषा कोइराला हे दिसतील . संजूबाबाची पत्नी मान्यता हिची भूमिका दिया मिर्झा साकारत आहे .


बॉलिवूड गायक मिका सिंग सध्या अमेरिकेत होत असलेल्या हमारा पाकिस्तान कॉन्सर्टवरून वादात अडकला आहे . मिकाने नुकताच एक व्हिडिओ ट्विटरवर शेअर केला . त्यामध्ये तो त्याच्या चाहत्यांना , ‘चला भारत आणि ‘आपल्या पाकिस्तान’चा स्वातंत्र्य दिवस एकत्र साजरा करूया’ , असे म्हणताना दिसतो . त्याच्या या वक्तव्यावरून अनेकांनी संतप्त प्रतिक्रिया व्यक्त केल्या असून , ट्विटरवर त्याला ट्रोल केले जाते आहे . अनेक ट्विटरकरांनी त्याला कडक शब्दांत सुनावले आहे . त्यातच आता महाराष्ट्र नवनिर्माण सेनेचे नेते अमेय खोपकर यांनी मिकाला खुले आव्हान दिले आहे . बेकायदा शस्त्र बाळगल्याप्रकरणी जोधपुर न्यायालयात हजर राहणार सलमान खान १२ ऑगस्टला ह्युस्टनमध्ये मिकाचा शो होणार आहे . शोच्या आधी मिकाने व्हिडिओ शेअर करत भारत आणि पाकिस्तानच्या चाहत्यांना एकत्र येऊन स्वातंत्र्य दिवस साजरा करण्याचे आवाहन केले . या व्हिडिओमध्ये त्याच्यासोबत शोचा पाकिस्तानी प्रमोटरही होता . जसा हा व्हिडिओ शेअर करण्यात आला त्या क्षणापासूनच मिकावर जोरदार टीका करण्यास सुरूवात झाली . सीमेवर पाकिस्तानकडून रोज हल्ले होत असतात , त्यात अनेक भारतीय जवान शहीद होत असताना मिकाचा हा व्हिडिओ आला . त्यामुळे लोकांनी तो राग मिकावर काढायला सुरूवात केली . तर चित्रपट नवनिर्माण सेनेचे अध्यक्ष अमेय खोपकर यांनी मिकाला महाराष्ट्रात आता माईकही धरु देणार नाही असे स्पष्ट सांगितले . अमेय यांनी ट्विटवरून ही धमकी देत म्हटले की , ‘सध्या मिका अमेरिकेत ‘हमारा पाकिस्तान’ हा कॉन्सर्ट करतोय . मी त्याला खुलं आव्हान देतो की त्याने आता महाराष्ट्रात माईक तरी पकडून दाखवावा . ’ खोपकर यांच्या या ट्विटवर मिकाने कोणतीही प्रतिक्रिया दिलेली नाही . याआधीही ‘रईस’ सिनेमाविरोधात मनसेने जोरदार निदर्शने केली होती . ‘रईस’ सिनेमात पाकिस्तानी अभिनेत्री माहिरा खान असल्यामुळे या सिनेमाला मनसेकडून विरोध केला गेला होता . तसेच गेल्या वर्षी प्रदर्शित झालेल्या ‘ऐ दिल है मुश्किल’ सिनेमात पाकिस्तानी अभिनेता फवाद खान असल्यामुळे करणला सिनेमा प्रदर्शित करु दिला जाणार नाही असेही म्हटले होते . पण त्यानंतर करण आणि मनसे अध्यक्ष राज ठाकरे यांच्या भेटीनंतर सिनेमा प्रदर्शित करण्याची परवानगी मिळाली .


तैमुरच्या प्रत्येक हालचालीवर प्रसारमाध्यमांचं लक्ष असतं . अनेकदा करिना आणि सैफने प्रसारमाध्यमांच्या या वागणुकीचा त्रास होत असल्याचे बोलूनदेखील दाखवले आहे . नुकत्याच वीरे दी वेडिंग सिनेमाच्या प्रमोशनला असताना एक वेबसाइटला दिलेल्या मुलाखतीत करिनाने तैमुरच्या सुरक्षेबाबत पुन्हा एकदा प्रश्न उपस्थित केला आहे . तैमुर नेहमीच प्रसारमाध्यमांच्या गराड्यात असतो , ही गोष्टी तुम्ही कशी हाताळता या प्रश्नाचे उत्तर देताना करिना म्हणाली की , ‘कॅमेरा तैमुरचा प्रत्येक ठिकाणी पाठलाग करत असतो . त्याच्या शाळेपर्यंत त्याचा पाठलाग कॅमेऱ्याने सोडलेला नाही . तो फक्त १८ महिन्यांचा आहे . त्याच्यावर असणाऱ्या कॅमेऱ्यांची नजर पाहून आम्ही फार चिंताग्रस्त असतो . ’ ती पुढे म्हणाली की , ‘जेव्हा मीडियातले लोक त्याचं नावं घेऊन हाक मारतात तेव्हा तोही त्यांच्याकडे पाहतो . हे असेच होत राहिले तर गोष्टी फार कठीण होऊन जातील . आम्हालाही कळत नाहीये की या परिस्थितीला कसं सामोरं जायचं . आम्हाला तैमुरच्या आजूबाजूला ५ सुरक्षारक्षक उभे करण्याची अजिबात इच्छा नाही . कारण माझं आणि सैफचं बालपण असं नव्हतं . ’ खासगी आणि व्यावसायिक आयुष्याचा ताळमेळ कसा घालतेस असा प्रश्न तिला विचारला असता करिना म्हणाली की , वर्षभरात एकच सिनेमा करण्याचा मी निर्णय घेतला आहे . जेव्हा मी काम करते तेव्हा सैफ तैमुरकडे लक्ष देतो . जेव्हा सैफ नेटफ्लिक्सच्या दुसऱ्या सीझनचे चित्रीकरण पूर्ण करेल त्यानंतर मी माझ्या पुढच्या सिनेमाच्या चित्रीकरणाला सुरूवात करेन . सध्या करिना कपूर - खान , सोनम कपूर यांच्या वीरे दी वेडिंग सिनेमाचीच सर्वत्र चर्चा आहे . या सिनेमाला प्रेक्षकांकडून चांगला प्रतिसाद मिळत आहे . या सिनेमाने पहिल्याच दिवशी १० कोटी ७० लाखांची कमाई केली .


वाढणाऱ्या पोटाची समस्या सर्वानाच सतावत असते . आहारावरील नियंत्रण आणि व्यायामाची जोड असेल तर पोटावरील घेरा कमी करणे सहज शक्य आहे . धावणे , पोहणे , चालणे यांसारख्या व्यायाम प्रकाराने शरीरातील उष्मांक कमी करणे शक्य आहे . मात्र वेगाने पोटाचा घेरा कमी करण्यासाठी काही योगासने आणि व्यायामांचे प्रकार केल्यास फरक पडू शकतो . मात्र शरीरातील अतिरिक्त चरबी कमी करण्यासाठी केवळ व्यायाम पुरेसा नाही , तर व्यायामाबरोबर योग्य आहार असेल तर ध्येय तुमच्या अगदी जवळ आहे . पोटाचा घेरा कमी करण्यासाठी काही योगासनांबद्दल जाणून घ्या… चलनासन चलनासन पोटाची चरबी कमी करण्यासाठी फायदेशीर आहे . या योगात वजन कमी करण्यासाठी मोठी मदत होते . पहिल्यांदा जमीनीवर आरामात बसा आणि पाय सरळ पसरवा . दोन्ही पाय एकमेकांना लागून ठेवावेत . आणि गुडघ्यांना न वाकवता गोलाकार आकारात कंबर फिरवा . एका संचात दहा वेळेस गोल फिरा . सुरुवातीला घडय़ाळ्याच्या दिशेने आणि काही वेळाने घडय़ाळ्याच्या विरुद्ध दिशेने फिरवा . प्लँक प्लँक या व्यायाम प्रकारात पोटावरील चरबी लवकर कमी होण्यास मदत होते . या व्यायामासाठी दोन्ही हाताच्या कोपऱ्यापासून ते हाताच्या तळव्यापर्यंतचा भाग जमिनीला लागून ठेवावा . संपूर्ण शरीर ताठ ठेवून पायाची बोटे जमिनीला चिकटून ठेवावी . या प्रकारात संपूर्ण शरीराचा भार पायाची बोटे आणि हातावर येते . अशा अवस्थेत शरीर खाली आणि वर करण्याचा प्रयत्न करा . वजन प्रमाणापेक्षा जास्त असल्यास हा प्रकार करू नये . प्रथम आहार आणि साध्या व्यायामाने वजन आटोक्यात आणण्याचा प्रयत्न करा . अबक्रन्चेस हा व्यायाम प्रकार क्रन्चेसप्रमाणेच आहे . यामध्ये झोपेच्या स्थितीत असताना गुडघे दुमडू नये . तर पायाचा ९० अंशाचा कोन करावा आणि दोन्ही हात डोक्यामागे घ्यावे . यानंतर डोके गुडघ्याला टेकवण्याचा प्रयत्न करावा . या प्रकारातही पोटावरील चरबी वेगाने कमी होते . भुजंगासन प्रथम पोटावर झोपावे . दोन्ही पायांचे तळवे एकमेकांना जोडावे . हनुवटी फरशीवर ठेवावी . हाताचे कोपरे कमरेला टेकलेले असावेत . हळूहळू दोन्ही हातांच्या आधारे कमरेपासून पुढचा भाग जितका शक्य असेल तितका वरती उचलावा आणि वर आकाशाकडे पाहावे . या योगा प्रकारात पोट , पाठ , छाती या अवयवांचा चांगला व्यायाम होतो . काही वेळाने सावकाश त्याच गतीने पुन्हा जमिनीच्या दिशेने यावे . पोटावरील अतिरिक्त चरबी या आसनामुळे कमी होते . पश्चिमोत्तानासन दोन्ही पाय सरळ रेषेत ठेवून बसावे . या वेळी पायांचे अंगठे व टाचा जुळवून घ्यावात . दोन्ही हात कंबरेजवळ ठेवावे . मान सरळ व नजर समोर असावी . थोडे कंबरेत वाकून डाव्या हाताने डाव्या पायाचा व उजव्या हाताने उजव्या पायाचा अंगठा पकडावा . प्रथमच हे आसन करणाऱ्यांना पायाचा अंगठा पकडणे शक्य होईलच असे नाही . मात्र सातत्याने हा व्यायाम प्रकार करीत राहिल्यास सहज शक्य होईल . या वेळी गुडघे वाकणार नाही याची काळजी घ्या . लन्ग ट्विस्ट लन्ग ट्विस्ट या व्यायाम प्रकारात चेंडू किंवा तत्सम वस्तू हातात घेतली जातो . या प्रकारात दोन्ही हातामध्ये चेंडू घ्यावा आणि तो पोटाच्या समोर पकडावा . प्रथम उजवा पाय गुडघ्यात वाकवून एक पाऊल पुढे ठेवा आणि त्याच वेळी डावा पाय मागच्या बाजूला ( एक पाऊल ) ठेवा . या परिस्थितीत स्थिर झाल्यानंतर कमरेतून उजव्या दिशेला वळा . असाच प्रकार डाव्या दिशेलाही करावा . या व्यायाम प्रकारात कंबर व पोटाशेजारील चरबी कमी होण्यास मदत होते . वक्रासन या योगासनाच्या प्रकारात प्रथम दोन्ही पाय सरळ पुढे पसरवून बसा आणि दोन्ही हात हाताच्या सरळ रेषेत जमिनीवर टेकवा . उजवा पाय हळूहळू दुमडून घ्या . या वेळी डावा पाय सरळ रेषेत ठेवा . उजवा हात उजव्या दिशेने वळून मागे ठेवा . त्यानंतर डावा हात उजव्या पायाच्या गुडघ्याजवळ जमिनीवर ठेवा . नंतर मान हळूहळू मागच्या दिशेला वळवत मागे पाहण्याचा प्रयत्न करा . या योगा प्रकारात पोटाचे स्नायू ताणले जातात . क्रन्चेस पोटाजवळील चरबी कमी करण्यासाठी क्रन्चेस हा चांगला पर्याय आहे . जमिनीवर चटई किंवा चादर अंथरुण त्यावर झोपा . दोन्ही गुडघे दुमडून घ्या . दोन्ही हात डोक्याच्या मागच्या बाजूला ठेवा आणि हळूहळू डोके गुडघ्याला टेकवण्याचा प्रयत्न करा . एकदा डोके वर उचलल्यानंतर पुन्हा डोके मागे घेऊन पाठ जमिनीला टेकवा . अशा प्रकारे एका संचात १० ते १२ क्रन्चेस करण्याचा प्रयत्न करा . या व्यायाम प्रकारात पोटाच्या स्नायूंचा व्यायाम होऊन अतिरिक्त चरबी कमी होण्यास सुरुवात होते . सुरुवातीला एकदम १० क्रन्चेस करण्याचा प्रयत्न करू नका . आपल्या क्षमतेनुसार याची संख्या वाढवा . मात्र सातत्य महत्त्वाचे . चौकस आहाराची गरज पोट कमी करण्यासाठी व्यायामाबरोबर नियंत्रित आणि चौकस आहाराची आवश्यकता असते . त्यामुळे व्यायामाची सुरुवात केल्यानंतर चमचमीत , मैदायुक्त , अतिसाखर यांसारखे पदार्थ आहारात घेऊ नये . धावणे , चालणे , पोहणे हेही व्यायामाचे चांगले पर्याय आहे . व्यायामातून एका दिवसाला किती उष्मांक कमी करता येऊ शकतो याचे नेमके गणित समजून घ्या आणि सातत्याने याचे पालन करा . डॉक्टरांचा सल्ला घेऊनच व्यायाम करावा . वयोवृद्ध , हाडांचा आजार असलेली व्यक्ती , मधुमेह , रक्तदाब किंवा गंभीर आजार असलेल्या व्यक्तींनी व्यायाम सुरू करण्यापूर्वी डॉक्टरांचा सल्ला घेणे हिताचे आहे . शब्दांकन – मीनल गांगुर्डे


यंदाचा आयपीएलचा हंगाम फक्त क्रिकेटपटूंसाठीच नाही तर क्रीडारसिकांसाठीसुद्धा परवणीच ठरत आहे . प्रत्येक सामन्यामध्ये अगदी शेवटच्या मिनिटापर्यंत होणारा खेळ आणि दमदार खेळाचं प्रदर्शन करणारे खेळाडू या दोन गोष्टींच्या जोरावर आयपीएलने क्रिकेटर रसिकांच्या मनात कायमचं स्थान मिळवलं आहे . अशा या यंदाच्या आयपीएलच्या ११व्या हंगामात किंग खानचा कोलकाता नाइट रायडर्स हा संघ भलताच चर्चेत आहे . गुणतालिकेत तिसऱ्या स्थानावर असणाऱ्या या संघावर कितीही नाही म्हटलं तरीही बॉलिवूडचा बराच प्रभाव असल्याचं दिसून येत आहे . सोशल मीडियावर ‘रेड चिलीज एंटरटेन्मेंट’च्या अधिकृत पेजवरुन पोस्ट करण्यात आलेला व्हिडिओ पाहून हा अंदाज सहज लावता येत आहे . क्रिकेटच्या मैदानावर प्रभावीपणे फलंदाजी आणि गोलंदाजी करणाऱ्या केकेआरच्या खेळाडूंनी त्यांच्या अभिनय कौशल्याची एक झलक दाखवली आहे . या व्हिडिओमध्ये केकेआरच्या खेळाडूंवरही किंग खान म्हणजेच बॉलिवूड अभिनेता शाहरुख खानची जादू झाल्याचंच म्हणावं लागेल . कारण हे खेळाडू चक्क शाहरुखच्या चित्रपटातील डायलॉग त्यांच्या अंदाजात सादर करत आहेत . केकेआरच्या परदेशी खेळाडूंनीही किंग खानची डायलॉगबाजी ऐकल्यानंतर आपल्या अभिनय कौशल्याची झलक दाखवली आहे . ज्यामध्ये काही भारतीय खेळाडूंचाही समावेश आहे . ख्रिस लिन , सुनील नारायण , पियुष चावला , दिनेश कार्तिक , रॉबिन उत्थप्पा हे सर्व खेळाडू शाहरुखच्या चित्रपटातील त्याचे काही गाजलेले डायलॉग म्हणताना आणि त्याची नक्कल करताना दिसत आहेत . वाचा : IPL 2018 – शिक्षणासाठी मुंबई इंडियन्सच्या ‘या’ खेळाडूने सोडलं क्रिकेट शाहरुखच्या ‘रईस’ या चित्रपटातील ‘बॅटरी नही बोलनेका’ हा डायलॉग ख्रिस लिन म्हणत असून , हे वाक्य बोलतानाचा त्याचा अंदाज अनेकांच्याच चेहऱ्यावर हसू आणत आहे . तर सुनील नारायणचीही अशीच काहीशी अव्था झाली आहे . पियुष चावला आणि दिनेश कार्तिक या स्पर्धेमध्ये चांगली कामगिरी करत असल्याचं व्हिडिओ पाहून लक्षात येत आहे . त्यामुळे चित्रपटसृष्टीत या अभिनेत्यांची निवड होऊ शकते असा विचार चाहत्यांच्या मनातही घर करुन जातोय . हा झाला विनोदाचा मुद्दा . पण , शाहरुखचे डायलॉग म्हणत असताना प्रत्येक खेळाडूच्या चेहऱ्यावर असणारा आनंद , कुतूहल आणि उत्साह यामुळे केकेआरच्या खेळाडूंची ही एसआरके स्टाइल सुपरहिट आले असंच म्हणावं लागेल .


अभिनेते भरत जाधव यांचे वडील गणपत हरी जाधव ( वय ८७ ) यांचे हृदयविकाराच्या तीव्र झटक्याने शुक्रवारी कोल्हापूर येथे निधन झाले . मुंबई येथे अनेक वर्षे टॅक्सी ड्रायव्हर म्हणून त्यांनी काम केले होते . अतिशय प्रतिकूल परिस्थितीत त्यांनी कुटुंबाचा उदरनिर्वाह केला . आठ दिवसांपूर्वीच ते मुंबई येथून कोल्हापुरातील साने गुरूजी वसाहत येथील निवासस्थानी आले होते . शुक्रवारी सायंकाळी त्यांना अस्वस्थ वाटू लागले . मात्र उपचारापूर्वीच त्यांचे निधन झाले . त्यांच्या पश्चात पत्नी , किरण , हरिभाऊ आणि अभिनेते भरत ही तीन मुलं आणि एक मुलगी , सुना , नातवंडे , असा परिवार आहे . शनिवार दि . २३ रोजी पंचगंगा स्मशानभूमी येथे सकाळी त्यांच्यावर अंत्यसंस्कार होणार आहेत . तत्पूर्वी सकाळी दहा वाजता सानेगुरूजी येथील काशिद कॉलनी येथील निवासस्थानापासून अंत्ययात्रा काढण्यात येणार आहे .


अतिरिक्त घाम येणे या समस्येवर नव्या उपचारपद्धतीला अमेरिकी अन्न व औषध प्रशासनाने नुकतीच मान्यता दिली आहे . ग्लायकोपायरेनियम किंवा क्यूब्रेक्सझा असे या औषधी कापडाचे नाव असून ते हायपरहायड्रोसिस ( अति घाम येणे ) या विकारावर उपचारांसाठी गुणकारी आहे . उन्हाळ्यात अति श्रम केल्याने आपल्याला खूप घाम येतो . पण अनेक लोकांना नेहमीच्या वातावरणातही अधिक घाम येण्याची समस्या असते . त्याला हायपरहायड्रोसिस ( अति घाम येणे ) असे म्हणतात . एकटय़ा अमेरिकेत १० दशलक्ष नागरिकांना त्यांची बाधा आहे . त्यांच्यासाठी समाजात वावरणे अवघड होऊन बसते . घामाने भिजलेले कपडे आणि दरुगधी यांमुळे मुक्तपणे वावरणे अवड होते . यावर टाल्कम पावडर , बॉडी स्प्रे आदी उपाय केले जातात . पण पुरेसे उपयोगी नसतात . ग्लायकोपायरेनियम किंवा क्यूब्रेक्सझा ही उपचारपद्धती त्यावर गुणकारी असल्याचे अमेरिकेतील शास्त्रज्ञांनी दाखवून दिले आहे . तो एक लहानसा औषधीयुक्त कापडाचा तुकडा असून तो जेथे घाम अधिक येतो त्या शरीराच्या भागावर दिवसातून एकदा वापरायचा आहे . शरीराचा तो बाग दिवसातून एकदा पुसला की घाम कमी येतो . मुळात ते एक अॅण्टिकोलायनर्जिक द्रव्य असून ते शरीरातील चेतासंस्थेमधील काही न्यरोट्रान्समिटरवर कार्य करते . त्याने घाम उत्पन्न करणाऱ्या ग्रंथींवर परिणाम होऊन घाम कमी येतो . ही उपचारपद्धती ९ वर्षांवरील व्यक्तींच्या वापरास सुरक्षित असल्याचे सूत्रांनी सांगितले .


अभिनेता वरुण धवन आणि जॉन अब्राहम हे ढिशूम चित्रपटासाठी पहिल्यांदाच एकत्र येत आहेत . या दोघांच्या टीममध्ये आता आणखी एका कलाकाराची भर पडली आहे . बॉलीवूडचा खिलाडी अक्षय कुमार या चित्रपटात दिसणार असून त्याचा फर्स्ट लूक प्रदर्शित करण्यात आला आहे . वरुण धवन , जॉन अब्राहम , जॅकलीन फर्नांडिस आणि अक्षय खन्ना यांच्या ढिशूम चित्रपटात अक्षय कुमार पाहुण्या कलाकाराची भूमिका साकारत आहे . या चित्रपटात अक्षय भूमिका साकारणार असल्याची बातमी गेल्याचवर्षी आली होती . त्यानंतर आता अक्षयच्या फर्स्ट लूकने चित्रपटातील त्याच्या भूमिकेविषयी अधिक उत्सुकता वाढवली आहे . यात अक्षय त्याच्या खिलाडी अंदाजात जेट - स्कीवरून येताना दिसतो . विशेष म्हणजे अक्षयचा लूक यात बदलण्यात आलेला आहे . त्याला मॅन बन ( केसांचा आंबाडा ) लूक देण्यात आलेला आहे . या लूकमध्ये लिओनार्डो दीकॅप्रिओ बहुदा दिसतो . बॉलीवूडचा बादशहा शाहरुख खानही जेव्हा शूट करत नसतो तेव्हा या लूकमध्ये पाहावयास मिळतो . अक्षयने आपला हा लूक ट्विट केला असून म्हटले की , ढिशूममध्ये कॅमिओ काम करताना मला खूप आनंद झाला . साजिद , जॉन , वरूण , जॅकलीन माझ्या सर्व मित्रांना शुभेच्छा # Dishoom .


प्रसिद्ध बॉलिवूड अभिनेते अनू कपूर यांनी धर्म , संस्कृती आणि इतिहासाचे विदृपीकरण करण्यावर भाष्य करत म्हटले की , मी एका चुकीच्या क्षेत्रात आलो आहे . एका खासगी कार्यक्रमात अनू कपूर यांनी सिनेसृष्टीतील मुद्यांवर भाष्य केले . ते म्हणाले की , आमिर खाननेही हिंदू धर्माची मस्करी केली होती , ज्यानंतर हिंदू कट्टरवादीयांनी त्याचा विरोध केला होता . ते आपली संस्कृती वाचवण्यासाठी पुढे आले होते . मला वाटतं की प्रत्येकानेच आपला धर्म - संस्कृतीला वाचवण्यासाठी पुढे आले पाहिजे . नुकेतच राजस्थानमध्ये जयगढ किल्यात संजय लीला भन्साळी यांना पद्मावती सिनेमाच्या सेटवर मारहाण करण्यात आली होती . यावर आपले मत देताना अनू कपूर म्हणाले की , इतिहासाच्या नावाखाली प्रणयदृश्य दाखवणे कितपत योग्य आहे ? सिनेमा निर्मात्यांमध्ये हिंमत असेल तर त्यांनी पैगंबर मोहम्मद यांच्यावर सिनेमा बनवून दाखवावा . ते पुढे म्हणाले की , त्यांना आयएएस व्हायचे होते , पण कौटुंबिक समस्यांमुळे मी थिएटर आणि अभिनयाकडे वळलो . खरे सागायचे तर मला जबरदस्ती अभिनय करावा लागायचा . पैशांच्या कमतरतेमुळे तर मला काही अॅडल्ट सिनेमेही करावे लागले होते . विकी डोनरनंतर काही चांगली कामे येऊ लागली . १० डिसेंबरला प्रदर्शित होणारा अक्षय कुमारच्या जॉली एलएलबी २ या सिनेमात अनू कपूर एका वकिलाच्या भूमिकेत दिसणार आहेत . ‘जॉली एलएलबी’ या सुभाष कपूर दिग्दर्शित सिनेमाच्या सिक्वलमध्ये अक्षय कुमार जॉलीच्या म्हणजेच जगदीश्वर मिश्राच्या मुख्य भूमिकेत आहे . याआधीच्या सिनेमात जॉलीची भूमिका अभिनेता अर्शद वारसीने केली होती . मात्र सिक्वलमध्ये अक्षय कुमारची वर्णी लागली आहे .


ज्येष्ठ नाटककार महेश एलकुंचवार लिखित आणि चंद्रकांत कुलकर्णी दिग्दर्शित ‘वाडा चिरेबंदी’ या नाटकाच्या यशस्वी मंचनानंतर नुकतेच रंगभूमीवर आलेले ‘वाडा’ नाटय़त्रयीतले दुसरे नाटक ‘मग्न तळ्याकाठी’सह या दोन्ही नाटकांचे सलग प्रयोग रविवारी पुण्यातील बालगंधर्व रंगमंदिरात रसिकांच्या हाऊसफुल्ल प्रतिसादात सादर झाले आणि व्यावसायिक मराठी रंगभूमीवर प्रथमच एक इतिहास घडला . अशा प्रकारे नाटय़त्रयीचे सलग प्रयोग सादर झाल्याचा इतिहासही याच लेखक - दिग्दर्शक द्वयीच्या नावे १९९४ साली ‘आविष्कार’ या नाटय़संस्थेच्या बॅनरखाली झालेल्या ‘वाडा चिरेबंदी’ , ‘मग्न तळ्याकाठी’ आणि ‘युगान्त’च्या सलग नऊ तासांच्या सादरीकरणाने प्रायोगिक रंगभूमीवर नोंदवला गेला होता . त्यावेळी या त्रिनाटय़धारेचे ३६ प्रयोग महाराष्ट्रभरात झाले होते . परंतु दुर्दैवाने त्याचे ध्वनिचित्रफितीच्या स्वरूपात दस्तावेजीकरण न झाल्याने त्या नाटय़ेतिहासाच्या केवळ ऐकीव गोष्टींवरच नाटय़रसिकांना आजवर समाधान मानावे लागत होते . व्यावसायिक मराठी रंगभूमीवर मात्र अशा तऱ्हेने सलग नाटय़त्रयीच काय , पण नाटय़द्वयीही आतापर्यंत सादर झालेली नाही . हे साहस मराठी व्यावसायिक रंगभूमीवरच नव्हे , तर भारतीय रंगभूमीवरही कधीच केले गेले नव्हते . ‘जिगीषा’ आणि ‘अष्टविनायक’ निर्मित ‘वाडा’ नाटय़द्वयीच्या या सलग सादरीकरणाने पुण्यात हा इतिहास पुनश्च एकदा रचला गेला . या ऐतिहासिक क्षणाचे साक्षीदार होण्यासाठी महाराष्ट्राच्या विविध भागांतील जाणकार रसिक आवर्जून उपस्थित होते . बालगंधर्व रंगमंदिरात दुपारी १ वाजता ‘वाडा चिरेबंदी’चा , तर सायंकाळी सव्वापाच वाजता ‘मग्न तळ्याकाठी’चा प्रयोग रसिकांच्या हाऊसफुल्ल गर्दीत सादर झाला . अनेक रसिकांना तिकिटे न मिळाल्याने दोन्ही प्रयोगांच्या वेळी निराश होऊन माघारी परतावे लागले . साडेचारशेहून अधिक रसिकांनी हे दोन्ही नाटय़प्रयोग सलग अनुभवले . सनई - चौघडय़ाचे मंगल सूर , बालगंधर्वच्या प्रांगणात काढलेली देखणी रांगोळी , प्रवेशद्वारावर लावलेले दोन्ही नाटकांचे आकर्षक , लक्षवेधी बॅनर्स आणि एखाद्या लग्नकार्यासाठी सजून यावे तसे मोगऱ्याचे गजरे माळून आलेल्या महिला प्रेक्षक असा उत्सवी माहोल बऱ्याच वर्षांनंतर रसिकांनी या ‘वाडा’द्वयीच्या निमित्ताने अनुभवला . महेश एलकुंचवार लिखित ‘वाडा चिरेबंदी’ , ‘युगान्त’ नाटय़त्रयी , ‘मौनराग’ आदी पुस्तकांवरही यावेळी रसिकांच्या उडय़ा पडल्या . ‘वाडा’ - भाग १ व २ च्या या सलग सादरीकरणानंतर रसिकांनी नाटकातील समस्त कलावंतांना उभे राहून अभिवादन केले . दिग्दर्शक चंद्रकांत कुलकर्णी यांनी या नाटय़द्वयीच्या प्रथमच सादरीकरणाच्या निमित्ताने आपले मनोगत यावेळी व्यक्त केले . पुणेकर रसिकांच्या आग्रहाखातरच आपण ‘वाडा’चा हा दुसरा भाग सादर केल्याचे त्यांनी सांगताच रसिकांतून एक गृहस्थ उठून उभे राहिले आणि त्यांनी आपणच हा आग्रह धरला होता , असे सांगून यापुढील ‘युगान्त’ हे ‘वाडा’ त्रयीतले तिसरे नाटकही सादर व्हावे , अशी विनंती केली . सलग नाटय़द्वयीचा अनुभव घेणाऱ्या एका प्रातिनिधिक रसिकाचा यावेळी सत्कार करून कलावंतांनीही रसिकांप्रती आपली कृतज्ञता व्यक्त केली .


राष्ट्रकुल क्रीडा स्पर्धेवरील पडदा उद्या उघडला जाईल . स्पर्धेसाठी आलेल्या हजारोहूनही अधिक खेळाडू , ऑफिशियल आणि चाहत्यांच्या स्वागतासाठी उद्या येथील कॅर्रारा मुख्य स्टेडिअमवर शानदार उद्घाटन सोहळा रंगणार आहे . संयोजकांनी सोहळ्याची जोरदार तयारी केली असली , तरी हवामान खात्याने मुसळधार पावसाची शक्यता वर्तवल्याने संयोजकांची चिंता वाढली आहे . राष्ट्रकुल स्पर्धेचे उद्घाटन चोवीस तासांवर आले असले , तरी सोहळ्यावर असलेले पावसाचे संकट टळलेले नाही . अर्थात , येथे आलेले चक्रिवादळ क्वीन्सलॅंडमध्येच अडकल्याने गोल्ड कोस्टला थोडाफार दिलासा मिळाला आहे . त्यानंतरही पावसाचे संकट मात्र गेलेले नाही . उद्घाटन सोहळा संध्याकाळी होणार असला , तरी हवामान खात्याने पूर्ण दिवस पावसाचा अंदाज वर्तवला आहे . त्याचबरोबर पूर्ण आठवडा गोल्ड कोस्टमध्ये पाऊस राहणार असल्याचाही अंदाज आहे . सोहळा होणारच पावसाच्या इशाऱ्यानंतरही संयोजक सोहळा नियोजित वेळेत आणि कार्यक्रमानुसारच पार पडेल , असे सांगून जणू स्वतःची समजूत काढत आहेत . सोहळा कसा असेल याची माहिती गुलदस्त्यात ठेवली असली , तरी चॅनेल नाईनने रंगीत तालमीची झलक दाखवून क्रीडाप्रेमींची उत्कंठा वाढवली आहे . मात्र , उपाययोजना म्हणून दिलेली चित्रफीत बातम्यांमधून दाखवल्यामुळे संयोजन समितीने चॅनेल नाईनसाठी उद्घाटन सोहळ्याचे दरवाजे बंद केले आहेत . अडचणींचा सामना मैदान आच्छादित नसल्याने प्रेक्षकांचा हिरमोड होण्याची शक्यता इनडोअर स्पर्धा प्रकार कमी असल्यामुळे संयोजकांना स्पर्धा पार पडण्यासाठी प्रयत्नांची पराकाष्ठा करावी लागणार प्रेक्षकांना मैदानात छत्री आणण्याची परवानगी पावसाचा जोर कायम राहिल्यास आणि स्पर्धांच्या नियमात बसत असल्यासच स्पर्धा प्रकार पुढे ढकलण्याचा विचार


गायक अभिजित भट्टाचार्यचं ट्विटर अकाऊंट सस्पेंड केल्यानंतर सोनू निगमने या गोष्टीबद्दल खंत व्यक्त करत ट्विटरच्या मायाजालातून काढता पाय घेतला . एकामागोमाग एक सलग २४ ते २५ ट्विट करत सोनूने ट्विटर सोडण्याचं जाहीर केलं आणि त्या ट्विटमधून त्याने सोशल मीडियाची नकारत्मक बाजूही मांडली . अरुंधती रॉय यांच्या वक्तव्यानंतर त्यांच्या विरोधात आक्षेपार्ह ट्विट करणाऱ्या गायक अभिजीतचं ट्विटर अकाऊंट ट्विटर इंडियाने सस्पेंड केलं . त्यानंतर त्याच्या समर्थनार्थ # IStandWithAbhijeet असा हॅशटॅगही ट्रेंडमध्ये आला होता . पण , नुसत्या हॅशटॅगपुरताच मर्यादित न राहता गायक सोनूने थेट त्याचं ट्विटर अकाऊंट डिलीट करण्याचा निर्णय घेतला . ‘मी आज ट्विटरवरील या एकतर्फी व्यवहाराच्या विरोधात ट्विटरवरुन काढता पाय घेत आहे . प्रत्येक समजुतदार आणि देशभक्त व्यक्तीने असंच करायला हवं . ’ असं म्हणत अखेर सोनूने ट्विटर अकाऊंट डिलीट केलं . या निर्णयानंतर सोशल मीडियावर नेटिझन्सनी विनोदी आणि उपहासात्मक ट्विट करत त्याची खिल्ली उडवण्यास सुरुवात केली . वाचाः ट्विटरच्या दबावामुळेच ‘ते’ ट्विट डिलिट - परेश रावल ‘कुछ कुछ होता है’ या चित्रपटातील छोट्या सरदारच्या ‘तुस्सी जा रहे हो… तुस्सी ना जाओ’ या डायलॉगचा वापर करत एका ट्विटर युजरने सोनूची खिल्ली उडवलीये . तर एका युजरने सोनूला ट्विटर अकाऊंट डिलीट करणं हा काही एकच मार्ग नव्हता , असा सल्ला दिला आहे . ट्विटरवर सोनू निगमविषयी सध्या सुरु असणाऱ्या या ट्विट्सचा एका अर्थी सोनूला काहीच उपयोग नाहीये . कारण , त्याने अकाऊंटच डिलीट केल्यामुळे त्याचा आता ट्विटरसोबत थेट संपर्क राहिला नाहीये . आता येत्या काळात सोनू निगम पुन्हा एकदा ट्विटरवर येतो का , हे पाहणं महत्त्वाचं ठरणार आहे .


दिग्गज फुटबॉलपटू पेले यांची श्रद्धांजली कारकीर्द फुलत असतानाच आमच्या उदयोन्मुख फुटबॉलपटूंना विमान अपघातात दुर्दैवी मरण यावे , यासारखी दुःखद घटना नाही . त्यांच्या मृत्यूमुळे आम्ही युवा खेळाडूंना मुकलो आहोत , अशा शब्दांत ब्राझीलचे ज्येष्ठ फुटबॉलपटू पेले यांनी या खेळाडूंना श्रद्धांजली वाहिली . चापेकोईन्से रिअल या संघातील खेळाडू एका स्पर्धेसाठी विमानाने चालले असताना विमान अपघातात या संघातील काही खेळाडूंसह ७१ प्रवासी ठार झाले . पेले यांच्याबरोबरच लिओनेल मेस्सी , क्रिस्तियानो रोनाल्डो यांनीही या घटनेबद्दल तीव्र दुःख व्यक्त केले . चापेकोईन्से रिअल या क्लबचे उपाध्यक्ष इव्हान टोझ्झो यांनी सांगितले , आमच्या खेळाडूंनी गेल्या काही महिन्यांमध्ये चांगली प्रगती केली होती . ब्राझीलच्या वरिष्ठ संघात स्थान मिळविण्याची क्षमता आमच्या संघातील काही खेळाडूंमध्ये होती . या घटनेबाबत अजूनही विश्वास बसत नाही . या अपघातात ७५ प्रवासी ठार झाले असल्याचे सुरुवातीला सांगण्यात आले होते तथापि येथील स्थानिक शहराचे महापौर ल्युसियानो बुलिगोन यांच्यासह चार प्रवासी या विमान चढलेच नव्हते . त्यामुळे ते वाचले .